
[bookmark: uvod]1. UVOD
[bookmark: namen-in-izhodišča-strategije]1.1 Namen in izhodišča Strategije
Slovenija se sooča s staranjem prebivalstva. Pri tem tudi Mestna občina Kranj ni izjema. Staranje prebivalstva vpliva na socialno in zdravstveno varstvo, stanovanjsko politiko, promet, urejanje javnega prostora, prostovoljstvo, kulturo, izobraževanje ter na odnose med generacijami. Življenjska doba se podaljšuje, s tem se povečuje tudi delež starejših nad 65 let in potrebe starejših. Daljše življenje je pomemben dosežek sodobne družbe, hkrati pa tako od države kot od lokalne skupnosti zahteva pravočasno prilagajanje storitev in okolja različnim potrebam starejših.
Mestna občina Kranj (v nadaljevanju: MOK) je že s Strategijo varstva starejših za obdobje 2020–2024 sistematično opredelila razvojne cilje na področju starejših. V preteklem obdobju smo v MOK razvijali številne oblike pomoči in programe kot so pomoč družini na domu, e-oskrba, brezplačni prevozi, programe medgeneracijskega sodelovanja, izobraževanja in aktivnosti za starejše, programe na področju demence ter projekte dnevnega in institucionalnega varstva. Navedene oblike pomoči so omogočale, da so starejši svoj čas lahko preživljali kvalitetnejše. Seveda so se pokazali tudi razni izzivi kot so pomanjkanje kadra za pomoč na domu, nadaljnje potrebe po raznolikih bivalnih in oskrbnih oblikah ter potreba po boljšem povezovanju informacij in izvajalcev.
Navedeno je bil tudi razlog, da smo v MOK pristopili tudi k pripravi nove Strategije varstva starejših v Mestni občini Kranj za obdobje 2027 – 2031. Namen Strategije je določiti skupno vizijo, prednostna področja, cilje, ukrepe in način spremljanja politike MOK na področju starejših za obdobje 2027–2031. Pri tem ima pomembno vlogo vzpostavitev novega sistema dolgotrajne oskrbe. Strategija je razvojni in usmerjevalni dokument. Ne posega v zakonske pristojnosti države ali posameznih izvajalcev, temveč določa področja, na katerih bo MOK v okviru svojih zakonskih pristojnostih, ustanoviteljskih pravic, proračunskih možnosti in partnerskega sodelovanja aktivno delovala.
Strategija izhaja iz načela, da kakovostno staranje ni omejeno na zagotavljanje oskrbe takrat, ko posameznik postane odvisen od pomoči drugega. Želimo ustvarjati pogoje za zdravo staranje oziroma zdrav način življenja v starosti, varnost, socialno vključenost, dostopno mobilnost, primerno bivanje, informiranost, aktivnost in sodelovanje starejših skozi celotno obdobje staranja.
[bookmark: priprava-strategije]1.2 Priprava Strategije
Strategijo varstva starejših v MOK za obdobje 2027‑2031 je pripravila Komisija za varstvo starejših v MOK, ki jo je dne 8. 12. 2025 s sklepom št. 007-28/2025-MOK-1 imenoval župan MOK (v nadaljevanju: Komisija) in jo sestavljajo predstavniki različnih organizacij, in sicer: Manja Zorko - podžupanja MO Kranj (predsednica Komisije), Andraž Jakelj - vodja Urada za družbene dejavnosti MOK (namestnik predsednice), Nadja Gantar - direktorica Doma upokojencev Kranj, Mateja Šmid - direktorica Ljudske univerze Kranj, Jana Lavtižar - Zdravstveni dom Kranj, Anja Jaksetić - Center za socialno delo Gorenjska, Stanislav Boštjančič - Forum starejših SD, Marjan Potrata - RKS, Območno združenje Kranj, Sonja Mašič - Medgeneracijsko društvo z roko v roki, Sonja Gregorič - Društvo upokojencev Kranj, Manja Vovk – MOK, Simona Purgar – MOK.		
V MOK imamo na področju socialnega varstva že sprejeto Strategijo razvoja socialnega varstva MOK 2022 ‑ 2028, na stanovanjskem področju imamo sprejet Stanovanjski program MOK 2021 – 2026 in je v sprejemanju nov za nadaljnje obdobje ter na področju invalidov Akcijski načrt dostopnosti v MOK za obdobje 2026 – 2030, zato bomo v tem dokumentu dali poudarek razvoju področja starejših, ki niso zajeta v omenjenih dokumentih. Strategija navedenih področij ne obravnava celovito, temveč jih vključuje v delu, v katerem neposredno vplivajo na položaj in kakovost življenja starejših, ter se pri tem vsebinsko navezuje na druge veljavne strateške dokumente MOK.
Komisija je pri pripravi Strategije upoštevala podatke o prebivalstvu, podatke izvajalcev, rezultate izvajanja pretekle Strategije in z anketo neposredno izražene potrebe starejših. Anketo na področju varstva starejših v MOK so starejši občani lahko izpolnjevali od začetka meseca aprila 2026 do 31. avgusta 2026, in sicer v elektronski ali fizični obliki. Komisija je jeseni 2026 tudi analizirala rezultate ankete in jih smiselno uvrstila v Strategijo. Pri pripravi Strategije so se upoštevale tudi izkušnje izvajalcev, ki so v neposrednem stiku s starejšimi in njihovimi svojci. Posebej pomembno je namreč prepoznati potrebe oseb, ki so zaradi omejene mobilnosti, osamljenosti, revščine, kognitivnih težav ali digitalne izključenosti slabše zastopane v vsakdanjem življenju.
[bookmark: ciljna-skupina-in-temeljni-pojmi]1.3 Ciljna skupina in temeljni pojmi
Za potrebe te Strategije se kot starejše praviloma obravnava osebe, stare 65 let ali več. Starostna meja je uporabljena predvsem zaradi primerljivosti statističnih podatkov in načrtovanja storitev. Strategija izhaja iz dejstva, da starejši niso enotna skupina. Potrebe aktivne osebe po upokojitvi se lahko bistveno razlikujejo od potreb osebe z omejeno mobilnostjo, osebe z demenco, starejše osebe brez socialne mreže ali osebe, ki potrebuje intenzivno dolgotrajno oskrbo.
Posamezni ukrepi se zato lahko nanašajo tudi na osebe pred 65. letom, kadar je to smiselno zaradi priprave na upokojitev, preventivnega delovanja, dolgotrajne oskrbe, invalidnosti, kronične bolezni ali podpore neformalnim oskrbovalcem.
Izraz varstvo starejših se v Strategiji uporablja v širšem smislu, s ciljem, da se starejšim zagotovi dostojno življenje, zdravje, varnost, vključenost v družbo, čim manj osamljenosti, dostopnost do storitev in možnost soodločanja. Strategija tako ne obravnava starejših zgolj kot prejemnikov pomoči, temveč tudi kot aktivne nosilce znanja, izkušenj, prostovoljstva in razvoja MOK.
Izraz življenje v skupnosti pomeni, da ima posameznik možnost živeti v običajnem bivalnem okolju ter prejemati podporo in storitve glede na svoje potrebe. To ne izključuje institucionalnega varstva, kadar je to posameznikova izbira ali je glede na njegove potrebe najprimernejša oblika, temveč poudarja razvoj raznolikega spektra možnosti.
[bookmark: opredelitev-kratic]1.4 Opredelitev kratic
	Kratica
	Pomen

	CSD
	Center za socialno delo

	DO
	dolgotrajna oskrba

	DUK
	Dom upokojencev Kranj

	LUK
	Ljudska univerza Kranj

	MCK
	Medgeneracijski center Kranj

	MOK
	Mestna občina Kranj

	NVO
	nevladna organizacija

	ZD Kranj
	Zdravstveni dom Kranj

[bookmark: Xbd01524eec916ac6877c6a15a1f9c9c687d1a17]1.5 Usklajenost z drugimi strateškimi dokumenti
Strategija se vsebinsko umešča v širši državni in občinski razvojni okvir. Pri določanju ciljev upošteva zlasti usmeritev v ohranjanje samostojnosti posameznika, razvoj storitev v skupnosti, dostopnost, preprečevanje socialne izključenosti, aktivno življenje v starosti, medgeneracijsko solidarnost in povezano obravnavo.
Strategija se povezuje s Trajnostno urbano strategijo Mestne občine Kranj 2030, Strategijo razvoja socialnega varstva v MOK za obdobje 2022–2028, Programom kulture MOK, Strategijo razvoja mladinskega dela v MOK za obdobje 2022 – 2030, Strategijo razvoja športa v MOK za obdobje 2022 – 2030 ter stanovanjskimi in prometnimi dokumenti MOK ter drugimi področnimi akti. Ukrepi te Strategije se izvajajo povezano z navedenimi dokumenti in ne ustvarjajo vzporednih sistemov tam, kjer so cilji ali projekti že opredeljeni in zato tudi področja invalidov, socialnega varstva in stanovanjskega področja ne obravnava celovito, temveč jih vključuje v delu, v katerem neposredno vplivajo na položaj in kakovost življenja starejših, ter se pri tem vsebinsko navezuje na druge veljavne strateške dokumente MOK.
[bookmark: pravne-in-strateške-podlage]2. PRAVNE IN STRATEŠKE PODLAGE
[bookmark: pravne-podlage]2.1 Pravne in strateške podlage
Ključne pravne podlage za delovanje Mestne občine Kranj in drugih deležnikov na področju starejših so zlasti naslednji predpisi v vsakokrat veljavnem besedilu:
1. Zakon o socialnem varstvu (Ur. list RS, št. 3/07 – uradno preč. bes., 23/07 – popr., 41/07 – popr., 61/10 – ZSVarPre, 62/10 – ZUPJS, 57/12, 39/16, 52/16 – ZPPreb-1, 15/17–Z, 29/17, 54/17, 21/18 ‑ NOrg, 31/18 – ZOA-A, 28/19, 189/20 – ZFRO in 196/21 – ZDOsk, 82/23, 84/23 – ZDOsk-1, 24/25 in 112/25): 
Predstavlja temeljni zakon za izvajanje socialnovarstvenih storitev, kot so pomoč na domu, institucionalno varstvo in druge oblike podpore. Določa, da se iz proračuna občine financirajo stroški storitev v zavodih za odrasle, kadar je upravičenec oziroma drug zavezanec delno ali v celoti oproščen plačila (institucionalno varstvo); pomoč družini na domu; razvojni in dopolnilni programi, pomembni za občino (omenjene programe določi občina sama) in sodelovanje z nevladnimi organizacijami.
2. Zakon o dolgotrajni oskrbi (Ur. list RS, št. 84/23, 112/24 in 44/25): 
Sistematično ureja področje dolgotrajne oskrbe, uvaja nove pravice (npr. dolgotrajna oskrba na domu, dolgotrajna oskrba v instituciji, oskrbovalec družinskega člana) ter določa pogoje za upravičenost in izvajanje storitev.
3. Zakon o uveljavljanju pravic iz javnih sredstev (Uradni list RS, št. 62/10, 40/11, 40/12–ZUJF, 57/12–ZPCP-2D, 14/13, 56/13–ZŠtip-1, 99/13, 14/15–ZUUJFO, 57/15, 90/15, 38/16–odl. US, 51/16–odl. US, 88/16, 61/17 – ZUPŠ, 75/17, 77/18, 47/19, 189/20–ZFRO, 54/22–ZUPŠ-1, 76/23–ZŠolPre-1B, 122/23 – ZŠtip-1C, 22/25 – ZZZRO-1, 40/25–ZINR, 90/25–ZPIZ-2O in 12/26–ZSDP-1H):
Določa pogoje za pridobivanje socialnih transferjev in določa oprostitev plačil storitev,
4. Zakon o lokalni samoupravi (Uradni list RS, št. 94/07–UPB, 76/08, 79/09, 51/10, 40/12 – ZUJF, 11/14 – popr., 14/15–ZUUJFO, 11/18–ZSPDSLS-1, 30/18, 61/20–ZIUZEOP-A, 80/20 – ZIUOOPE, 62/24 – odl. US, 102/24 – ZLV-K, 83/25 – ZOUL in 10/26)
Opredeljuje pristojnost občin med katere sodi skrb za predšolsko varstvo, osnovno varstvo otroka in družine, za socialno ogrožene, invalide in ostarele.
5. Pravilnik o standardih in normativih socialnovarstvenih storitev pomoč družini na domu, socialni servis, institucionalno varstvo in vodenje in varstvo ter zaposlitev pod posebnimi pogoji (Ur. list RS, št. 57/24 in 56/25), Pravilnik o o uveljavljanju socialno varstvenih storitev institucionalnega varstva ter vodenja in varstva ter zaposlitve pod posebnimi pogoji (Ur. list RS, št. 2/26), Uredba o merilih za določanje oprostitev pri plačilih socialno varstvenih storitev (Ur. list RS, št. 110/04, 124/04, 114/06 – ZUTPG, 62/10 – ZUPJS, 99/13 – ZUPJS-C in 42/15):
Ti akti določajo organizacijske, kadrovske in finančne pogoje izvajanja storitev ter postopke za uveljavljanje pravic.
6. Pravilnik o vsebini vloge in obrazcu za uveljavljanje pravic do oskrbovalca družinskega člana in izbiro oskrbovalca družinskega člana (Uradni list RS, št. 458/26), Pravilnik o ocenjevalni lestvici za oceno upravičenosti do dolgotrajne oskrbe (Uradni list RS, št. 2/24), Pravilnik o načinu vodenja seznama prostih zmogljivosti in poročanju izvajalcev dolgotrajne oskrbe (Uradni list RS, št. 2/24), Pravilnik o načinu spremljanja meril za določitev javne mreže izvajalcev dolgotrajne oskrbe na ravni statistične regije (Uradni list RS, št. 133/23), Pravilnik o storitvah, kadrovskih pogojih, usposabljanju in superviziji v dolgotrajni oskrbi (Uradni list RS, št. 15/24 in 80/25); Pravilnik o koncesijah na področju dolgotrajne oskrbe (Uradni list RS, št. 18/24), Pravilnik o vlogi in postopku za vpis v register izvajalcev dolgotrajne oskrbe ter vrstah opravljanja dolgotrajne oskrbe (Uradni list RS, št. 46/25), Pravilnik o minimalnih prostorskih in tehničnih pogojih za opravljanje dolgotrajne oskrbe (Uradni list RS, št. 19/24)
Ti akti urejajo dolgotrajno oskrbo, in sicer ocenjevanje upravičenosti do dolgotrajne oskrbe, vrste storitev in standarde izvajanja, kadrovske pogoje, prostorske pogoje, podeljevanje koncesij, register izvajalcev, vlogo oskrbovalca družinskega člana, evidenčne in informacijske sisteme
7. Zakon o zdravstveni dejavnosti (Uradni list RS, št. 23/05 – UPB, 15/08 – ZPacP, 23/08, 58/08 – ZZdrS-E, 77/08 – ZDZdr, 40/12 – ZUJF, 14/13, 88/16 – ZdZPZD, 64/17, 1/19 – odl. US, 73/19, 82/20, 152/20 – ZZUOOP, 203/20 – ZIUPOPDVE, 112/21 – ZNUPZ, 196/21 – ZDOsk, 100/22 – ZNUZSZS, 132/22 – odl. US, 141/22 – ZNUNBZ, 14/23 – odl. US, 84/23 – ZDOsk-1, 102/24 – ZZKZ, 32/25 in 112/25 – odl. US)

Zakon o zdravstveni dejavnosti ureja vsebino in opravljanje zdravstvene dejavnosti, javno zdravstveno službo ter povezovanje zdravstvenih organizacij in zdravstvenih delavcev oziroma delavk v zbornice in združenja. Zdravstvena dejavnost kot javna služba se opravlja v okviru mreže javne zdravstvene službe. Mrežo javne zdravstvene službe na primarni ravni določa in zagotavlja občina oziroma mesto. 

8. Zakon o zdravstvenem varstvu in zdravstvenem zavarovanju (Uradni list RS, št. 72/06 – UPB, 114/06 – ZUTPG, 91/07, 76/08, 62/10 – ZUPJS, 87/11, 40/12 – ZUJF, 21/13 – ZUTD-A, 91/13, 99/13 – ZUPJS-C, 99/13 – ZSVarPre-C, 111/13 – ZMEPIZ-1, 95/14 – ZUJF-C, 47/15 – ZZSDT, 61/17 – ZUPŠ, 64/17 – ZZDej-K, 36/19, 189/20 – ZFRO, 51/21, 159/21, 196/21 – ZDOsk, 15/22, 43/22, 100/22 – ZNUZSZS, 141/22 – ZNUNBZ, 40/23 – ZČmIS-1, 78/23 in 32/25 – ZZDej-N)

Ureja sistem zdravstvenega varstva in zdravstvenega zavarovanja, določa nosilce družbene skrbi za zdravje in njihove naloge, zdravstveno varstvo v zvezi z delom in delovnim okoljem, ureja odnose med zdravstvenim zavarovanjem in zdravstvenimi zavodi ter uveljavljanje pravic iz zdravstvenega zavarovanja. 

9. Zakon o duševnem zdravju (Uradni list RS, št. 77/08, 46/15 – odl. US, 44/19 – odl. US, 109/23, 136/23 – ZIUZDS in 91/25 – ZUOPCSD)

Zakon določa sistem zdravstvene in socialno varstvene skrbi na področju duševnega zdravja, nosilce oziroma nosilke te dejavnosti ter pravice osebe med zdravljenjem v oddelku pod posebnim nadzorom psihiatrične bolnišnice, obravnavo v varovanem oddelku socialno varstvenega zavoda in v nadzorovani obravnavi. 

10. Zakon o nevladnih organizacijah (Uradni list RS, št. 21/18), Zakon o prostovoljstvu (Uradni list RS, št. 10/11, 16/11 – popr. in 82/15)
Omogočata razvoj podpornih dejavnosti, vključevanje skupnosti in krepitev mreže za starejše občane.
11. Resolucija o nacionalnem programu duševnega zdravja 2018 - 2028 (Uradni list RS, št. 24/18)

Resolucija želi krepiti in ohranjati dobro duševno zdravje vseh prebivalcev Slovenije, preprečevati duševne težave in motnje od najzgodnejšega obdobja do pozne starosti; zmanjšati stigmo in diskriminacijo oseb z duševnimi motnjami; vzpostaviti podporno okolje za dobro duševno zdravje; izboljšati kompetence strokovnih služb na vseh področjih varovanja duševnega zdravja; približati službe in storitve za duševno zdravje uporabnikom; zmanjševanje institucionalizacije na področju duševnega zdravja. 

12. Resolucija o nacionalnem programu socialnega varstva za obdobje 2022 – 2030 (Uradni list RS, št. 49/22)

Obsega ukrepe in programe na nacionalni in lokalni ravni. Sistem socialnega varstva in socialna politika z ukrepi za zmanjševanje družbenih neenakosti in socialne izključenosti pomembno prispevata k dolgoročni, trajnostni in vključujoči rasti v družbi ter doseganju razvojnih ciljev Slovenije. 

13. Strategija dolgožive družbe 

Strategija dolgožive družbe je oblikovana na konceptu aktivnega staranja, ki poudarja aktivnost in ustvarjalnost v vseh življenjskih obdobjih, skrb za zdravje in medgeneracijsko sodelovanje ter solidarnost. To bo zagotovilo blaginjo in kakovostno življenje prebivalstva s poudarkom na medgeneracijskem sodelovanju ter zavedanju pomena kakovostnega staranja. 
14. Trajnostna urbana strategija MOK 2030
Je razvojni dokument, v katerem MOK opredeljuje gospodarsko, demografsko, socialno in okolijsko stanje ter ob upoštevanju prihodnjih izzivov in aktiviranju neizkoriščenih notranjih potencialov mesta dogovori celostne ukrepe za spodbuditev gospodarske rasti in izboljšanje kakovosti bivanja v Kranju.

15. Strategija Republike Slovenije za deinstitucionalizacijo v socialnem varstvu za obdobje 2024–2034 (Ministrstvo za solidarno prihodnost je marca 2024 sprejelo navedeno strategijo)

Predstavlja ključni desetletni načrt za prehod iz velikih, zaprtih ustanov v oskrbo v skupnosti. Njen glavni cilj je z različnimi oblikami pomoči omogočiti odraslim z oviranostjo ter starejšim čim bolj samostojno življenje (manjše stanovanjske ali bivalne enote, dnevno varstvo,…)

16. Strategija obvladovanja demence v Sloveniji do leta 2030 (Vlada Republike Slovenije je julija leta 2023 sprejela Strategijo obvladovanja demence v Sloveniji do leta 2030, ki predstavlja nadaljevanje in nadgradnjo Strategije za obvladovanje demence v Sloveniji do leta 2020 iz leta 2016)

Strategija predstavlja temelj za celostni pristop pri reševanju problema demence ter podobnih stanj in predstavlja pomemben napredek pri obravnavi oseb z demenco in podpori njihovih svojcev. Gre za razvoj demenci prijaznih okolij, krepitev mreže v skupnosti, širitev izobraževanj, širjenje skupin za samopomoč, pomoč svojcem,…
[bookmark: ocena-izvajanja-strategije-20202024]3. POROČILO O IZVAJANJU STRATEGIJE 2020–2024
[bookmark: pregled-pretekle-strategije]3.1 Pregled pretekle Strategije
Strategija varstva starejših v MOK za obdobje 2020–2024 je izhajala iz izrazitega povečanja deleža starejših in potrebe po sočasnem razvoju institucionalnih ter neinstitucionalnih oblik podpore. V dokumentu so bili podrobno predstavljeni institucionalno varstvo, pomoč družini na domu, družinski pomočnik, e-oskrba, nevladne organizacije, javna dela, izobraževanje starejših, medgeneracijsko sodelovanje ter vloga različnih lokalnih institucij.
Akcijski del pretekle Strategije je določil vrsto razvojnih usmeritev. Med neinstitucionalnimi oblikami so bili pomembni širitev pomoči na domu, e-oskrba, razvoj programa medgeneracijskega sodelovanja LUK, ki se izvaja v MCK, podpora nevladnim organizacijam, Prostofer, prostovoljstvo, podpora osebam z demenco in stanovanjska politika. Med institucionalnimi in bivalnimi ukrepi so bili izpostavljeni novi dom za starejše, začasno in dnevno varstvo, bivalne enote ter oskrbovana stanovanja.
MOK je izvajanje spremljala z letnimi poročili. MOK je poročilo na področju varstva starejših pripravila tudi za leto 2025, ne glede na to, da je Strategija že pretekla. Za pripravo nove Strategije je bistveno, da se preteklo obdobje ne obravnava le kot seznam izvedenih aktivnosti, temveč kot vir izkušenj za natančnejše določanje ciljev, odgovornosti in kazalnikov.
[bookmark: realizirani-cilji-in-ukrepi]3.2 Realizirani cilji in ukrepi
Na podlagi poročil o realizaciji in poročila za leto 2025 je mogoče ugotoviti, da se je v MOK oblikovala razmeroma široka mreža programov za starejše. Med pomembnejšimi dosežki preteklega obdobja so:
· redno zagotavljanje in doplačevanje socialnovarstvenih storitev upravičencem v okviru zakonskih obveznosti MOK;
· ohranjanje javne službe pomoči na domu in subvencioniranje storitve za uporabnike;
· vzpostavitev izvajanja dolgotrajne oskrbe na domu v MOK ter sklenitev pogodbenega razmerja z izvajalcem v letu 2025;
· kontinuirano izvajanje programa medgeneracijskega sodelovanja LUK, ki se izvaja v MCK;
· razvoj brezplačnih prevozov Prostofer, ki so postali pomembna lokalna mobilna storitev za starejše in invalide;
· izvajanje programov ozaveščanja o demenci, izobraževanj za starejše ter programov aktivnega življenja v starosti  in zdravega staranja;
· delovanje in sofinanciranje nevladnih organizacij ter društev upokojencev;
· vzpostavitev dnevnega varstva na Planini in nadaljnje aktivnosti za razvoj nove enote Doma upokojencev Kranj na Zlatem polju;
· razvoj oskrbovanih in arhitekturno prilagojenih stanovanjskih rešitev v različnih stanovanjskih projektih;
· imenovanje Komisije za varstvo starejših v MOK, s čimer je bila vzpostavljena stalnejša struktura za povezovanje ključnih deležnikov.
[bookmark: X123ef68bdeb809cc2fc11c6fbd51c9037c09c57]3.3 Delno realizirani in nerealizirani cilji in ukrepi
Najizrazitejši razkorak med načrtovanim in doseženim ostaja na področju pomoči na domu. Pretekla Strategija je predvidevala pomembno širitev kadrovskih in uporabniških kapacitet. Poročila kažejo, da cilj ni bil dosežen predvsem zaradi pomanjkanja ustreznega kadra na trgu dela. V letu 2025 je bilo v povprečju 19,5 socialnih oskrbovalk na mesec, zato storitev ni bila takoj dostopna vsem osebam, ki bi jo potrebovale.
Del ukrepov, vezanih na nove oblike bivanja, skupnostne enote in dodatne institucionalne kapacitete, je zaradi investicijske zahtevnosti in delitve pristojnosti med državo, občino in izvajalci napredoval počasneje od prvotno načrtovanega. Nekateri ukrepi so se vsebinsko preoblikovali, saj so se medtem spremenile državne politike in pravni okvir, zlasti z uvedbo dolgotrajne oskrbe.
Izkušnja preteklega obdobja kaže tudi, da zgolj navedba želene aktivnosti brez določenega kazalnika, izhodiščne vrednosti, nosilca in postopka letnega spremljanja otežuje objektivno vrednotenje uspešnosti. Nova Strategija zato uvaja jasnejšo povezavo med strateškim ciljem, ukrepom, kazalnikom in akcijskim načrtom.
[bookmark: X9362f64f1ec08c05fbc4d03dfae15d912408de9]3.4 Ključne ugotovitve in izkušnje preteklega obdobja
1. Kadri so strateško vprašanje. Razvoj storitev pomoči družini na domu je omejen, če ni zagotovljena zadostna in stabilna kadrovska baza. Kadrovske ukrepe je treba obravnavati kot samostojen razvojni sklop, tudi pri dolgotrajni oskrbi na domu in novem domu starejših.
2. Storitve morajo biti povezane. Starejša oseba in njeni svojci pogosto potrebujejo informacije več sistemov hkrati. Razdrobljenost informacij povečuje tveganje, da posameznik pomoči ne poišče pravočasno.
3. Prednost je treba dati življenju v domačem in lokalnem okolju. Pomoč družini na domu, dolgotrajna oskrba na domu, e-oskrba, dnevno varstvo, dostopna mobilnost, različni programi pomoči in socialna mreža lahko podaljšajo obdobje samostojnega življenja.
4. Potrebne so raznolike bivalne možnosti. Med popolnoma samostojnim življenjem in celodnevnim institucionalnim varstvom obstaja širok spekter potreb, ki zahteva oskrbovana (predvsem neprofitna) in prilagojena stanovanja, dnevno in začasno varstvo.
5. Osamljenost in digitalna izključenost predstavljata izziv. Ne vplivata le na socialno življenje, temveč tudi na zdravje, varnost in dejanski dostop do pravic.
6. Starejši morajo sodelovati pri načrtovanju. Sistematično vključevanje starejših izboljša ustreznost ukrepov ter zmanjšuje tveganje načrtovanja storitev brez poznavanja dejanskih uporabniških izkušenj.
7. Strategijo je potrebno spremljati. Letno poročanje po enotnem naboru kazalnikov omogoča pravočasno zaznavanje odstopanj in prilagajanje ukrepov.
[bookmark: analiza-stanja-in-potreb-starejših-v-mok]4. ANALIZA STANJA IN POTREB STAREJŠIH V MOK
[bookmark: demografske-značilnosti]4.1 Demografske značilnosti
MOK je po zadnjih podatkih Statističnega urada Republike Slovenije imela na dan 1. 1. 2026  57.491 prebivalcev, kar je več kot leta 2024, ko jih je imela 57.218 in tudi več kot leta 2025, ko jih je imela 57.330 prebivalcev. S tem MOK ostaja po številu prebivalcev tretja največja slovenska občina. Gostota poselitve je približno 381 prebivalcev na km², kar je bistveno več od slovenskega povprečja (približno 105 prebivalcev na km²). Povprečna starost prebivalcev je znašala 43,8 let, kar je nekoliko manj od slovenskega povprečja, ki je zanašalo 44,6 let. Indeks staranja je za MOK znašal 143,2, kar je sicer nižje od slovenskega povprečja, ki je 158,6. To pomeni, da v MOK na vsakih 100 otrok, ki so mlajši od 15 let, živi približno 143 oseb, starih 65 let ali več. Indeks staranja je bil nižji od slovenskega povprečja, vendar tudi Kranj zaznamuje dolgoročno povečevanje števila in deleža starejših.
Podatki o starostni strukturi prebivalstva MOK v obdobju 2011–2023 kažejo postopno povečevanje števila starejših prebivalcev. Leta 2011 je bilo v občini 8.887 prebivalcev, starih 65 let ali več, leta 2023 11.593, na dan 1. 1.2026 pa že 12.188. Razvoja storitev zato ni več mogoče načrtovati zgolj kot socialnovarstveno vprašanje. Starejši predstavljajo veliko in notranje raznoliko skupino prebivalstva, njihove potrebe pa vplivajo na vse pomembnejše občinske politike.
Zaradi nadaljnjega staranja prebivalstva bo skrb za starejše tudi v prihodnje ena izmed pomembnejših razvojnih nalog lokalne skupnosti.
[bookmark: Xb2a1c705544f213418df3b49ba12f28af880b1d]4.2 Obstoječe storitve, programi in infrastruktura za starejše
[bookmark: Xa4c3857aa8f31380c2a041b584f019aad31ae38]4.2.1 Pomoč družini na domu in dolgotrajna oskrba na domu
Pomoč družini na domu je ena temeljnih storitev, ki starejšim omogoča daljše bivanje v domačem okolju. MOK z izvajalcem DUK storitev zagotavlja že vrsto let, izvajanje pa je bilo v zadnjih letih omejeno predvsem s pomanjkanjem socialnih oskrbovalk. Tako kot v letu 2025 je tudi v letu 2026 storitev opravljalo v povprečju 19,5 socialnih oskrbovalk na mesec. Izvajalska in kadrovska vzdržnost tega področja sta zato ena od osrednjih izzivov novega strateškega obdobja. 
Pomoč družini na domu vključuje pomoč pri temeljnih dnevnih opravilih, gospodinjsko pomoč in pomoč pri ohranjanju socialnih stikov v obsegu, ki ga določajo predpisi in individualne potrebe uporabnika. Njena posebna vrednost je v tem, da se izvaja v domu posameznika ter lahko prepreči ali odloži potrebo po institucionalnem varstvu in posameznik ostane v domačem okolju.
[bookmark: X8a152ca94d2c1ae3c946f74e2dac68fb6b5d7a1]Z vzpostavitvijo sistema dolgotrajne oskrbe se razvija nov steber podpore osebam, ki so zaradi bolezni, starostne oslabelosti, poškodb ali invalidnosti dlje časa odvisne od pomoči drugih. Izvajanje dolgotrajne oskrbe na domu je za MOK prevzel DUK. Tudi tukaj bo osrednji izziv zagotovitev kadra, predvsem socialnih oskrbovalk. MOK  je z obstoječim izvajalcem pomoči družini na domu in dolgotrajne oskrbe na domu sklenila dogovor o izvajanju navedenih dveh storitev do konca leta 2027 in proučuje tudi možnost in smiselnost ustanovitve javnega zavoda MOK za izvajanje teh dveh storitev od leta 2028 dalje.
V obdobju 2027–2031 bo vsekakor potrebno zagotoviti stabilen, razumljiv in kadrovsko vzdržen izvajalski model ter dobro razmejitev in povezovanje pomoči družini  na domu z dolgotrajno oskrbo. Uporabnik mora razumeti, katera storitev mu je na voljo, katero storitev je prejel, kje uveljavlja pravico do te storitve in kdo storitev izvaja. Pri tem je ključno sodelovanje vstopne točke Centra za socialno delo Gorenjska, izvajalca storitve, MOK in drugih služb.
4.2.2 Institucionalno, dnevno in začasno varstvo, stanovanjske skupine, bivalne skupnosti
MOK v okviru zakonskih obveznosti doplačuje institucionalno varstvo upravičencem, ki sami oziroma skupaj z zavezanci ne zmorejo poravnati stroškov. V letu 2025 je bilo za institucionalno varstvo starejših namenjenih 660.025 EUR, MOK pa je v povprečju mesečno doplačevala storitev za 72 oseb v 29 institucijah in za 5 upravičencev v stanovanjskih skupinah. Stanovanjske skupine kot bivalne skupnosti so zelo pomembne kot prehod iz večjih zavodov v manjše bolj samostojne bivalne enote. Te lahko starejšim omogočijo več samostojnosti, hkrati pa zmanjšajo osamljenost in olajšajo organizacijo podpore. 
Dnevno varstvo na Planini ima kapaciteto 30 mest; v letu 2025 je bilo v program vključenih 43 uporabnikov. Dnevno varstvo je pomembna vmesna oblika med samostojnim bivanjem in celodnevnim institucionalnim varstvom ter hkrati pomembna razbremenitev svojcev in drugih neformalnih oskrbovalcev.
DUK ima tudi osem mest za začasno varstvo, ki pa so kontinuirano zasedena. Potrebe kažejo na pomen nadaljnjega razvoja razbremenilnih in začasnih oblik. V načrtovani novi enoti DUK na Zlatem polju so predvideni tudi prostori za začasno varstvo.
MOK je v preteklem strateškem obdobju aktivno sodelovala tudi pri zagotavljanju prostorskih in razvojnih pogojev za novo enoto Doma upokojencev Kranj na Zlatem polju. V letu 2025 je zemljišče za projekt prenesla na pristojno ministrstvo, investitor pa je nadaljeval projektne postopke. Ker je mreža institucionalnega varstva v pomembnem delu državna pristojnost, je za uspešno realizacijo projekta bistveno stalno sodelovanje države, izvajalca in lokalne skupnosti.
[bookmark: bivanje-in-stanovanjske-možnosti]4.2.3 Bivanje in stanovanjske možnosti
Stanovanjske razmere pomembno določajo možnost varnega in samostojnega staranja. Težave predstavljajo arhitekturne ovire, stanovanja brez dvigal, prevelika ali energetsko zahtevna stanovanja, pomanjkanje prilagojenih najemnih stanovanj ter nezadostna ponudba vmesnih bivalnih oblik.
V MOK so se v zadnjih letih razvijale oskrbovane in prilagojene stanovanjske rešitve. Nekdanji samski dom v Stražišču ima 30 oskrbovanih stanovanj. Na Planini je na voljo 34 oskrbovanih stanovanj. V načrtovanem projektu Ob Savi je predvidenih 22 oskrbovanih stanovanj, v projektu Kranjska iskrica pa je 57 stanovanj, ki so arhitekturno prilagojena bivanju starejšim.
MOK podpira nadaljnji razvoj raznolikih in dostopnih stanovanjskih možnosti. Pri tem je treba poleg števila stanovanj spremljati njihovo dejansko dostopnost, zasedenost, čakalne potrebe, cenovno dosegljivost ter možnosti povezovanja s storitvami na domu.
[bookmark: X13a98b8099c875926d526b91e896adab0fad6fa]4.2.4 Socialna vključenost, medgeneracijsko sodelovanje in prostovoljstvo
MCK je pomembno lokalno stičišče aktivnosti, katerih izvajalec je LUK. V letu 2025 ga je uporabljalo 1.919 različnih uporabnikov, zabeleženih je bilo 10.792 obiskov aktivnosti in 2.630 ur izvedenih dejavnosti. 
V letu 2026 je MOK za programe socialnovarstvenih nevladnih organizacij namenila 128.400 EUR, za sofinanciranje petih društev upokojencev pa 20.022 EUR. Lokalna mreža organizacij je pomembna, ker omogoča raznolike programe športa, rekreacije, kulture, izobraževanja, družabništva, obiskovanja starejših, humanitarne pomoči in prostovoljstva.
Razvita mreža organizacij je velika prednost MOK. Izziv prihodnjega obdobja je doseganje oseb, ki se v obstoječe programe ne vključujejo, zlasti socialno izoliranih, gibalno oviranih in digitalno izključenih starejših. Zato je potrebno večje sodelovanje s krajevnimi skupnostmi Prav tako ima prostovoljstvo na področju starejših posebno vlogo. Prostovoljci izvajajo prevoze, obiskujejo starejše, pomagajo pri družabništvu in sodelujejo pri različnih programih društev. Zelo pomembna je zato bolj povezana koordinacija prostovoljstva, jasnejše poti vključevanja prostovoljcev ter usposabljanje in podpora osebam, ki prostovoljsko delajo s starejšimi.
[bookmark: mobilnost-in-dostopnost]4.2.5 Mobilnost in dostopnost
Brezplačni prevozi Prostofer so se razvili v pomemben ukrep za starejše, ki ne vozijo sami in imajo omejene možnosti uporabe drugih oblik prevoza. V letu 2025 je bilo potrjenih 958 brezplačnih prevozov; ker storitev vključuje tudi povratne vožnje, je bilo opravljenih približno dvakrat toliko posameznih poti. Program je izvajalo 21 aktivnih prostovoljnih voznikov in je bil namenjen več kot 500 uporabnikom.
Mobilnost starejših pa ni le vprašanje organiziranega prevoza. Pomembni so tudi dostopen javni prevoz, varne pešpoti, prehodi za pešce, klopi, počivališča, javne sanitarije, senčne površine, ustrezna osvetlitev in razumljiva signalizacija. Omejena mobilnost lahko hitro vodi v zmanjšanje socialnih stikov, težji dostop do zdravnika in storitev ter večjo odvisnost od svojcev. Dostopnost do raznih storitev pa se rešuje preko Akcijskega načrta dostopnosti MOK 2026 – 2030 in ne v tem dokumentu.
[bookmark: zdravje-preventiva-in-demenca]4.2.6 Zdravje, preventiva in demenca
Aktivno in zdravo staranje zahteva povezovanje socialnega in zdravstvenega področja. V MOK delujejo programi Centra za krepitev zdravja, Zdravstvenega doma Kranj, LUK, številnih nevladnih športnih, kulturnih organizacij in nevladnih organizacij na področju socialnega varstva. Pomembna so področja zdravstvene pismenosti, gibanja, prehrane, preprečevanja padcev, duševnega zdravja, kognitivnega zdravja in priprave na spremembe ob upokojitvi.
Na področju demence je MOK v zadnjih letih razvila aktivnosti ozaveščanja in izobraževanja. LUK je v letu 2025 izvedla 29 dogodkov s 601 udeležencem. Nadaljnji razvoj mora poleg ozaveščanja vključevati podporo svojcem, usmerjati k strokovni pomoči, spodbujati demenci prijazno komunikacijo ter stremeti k učinkovitemu povezovanju javnih služb.
Posebno pozornost je treba nameniti preprečevanju padcev ter ohranjanju funkcionalnih sposobnosti posameznika. Padci lahko pri starejših povzročijo hiter prehod iz samostojnosti v odvisnost od pomoči. Programi gibanja, prilagajanje domačega okolja in pravočasno zdravstveno svetovanje imajo zato pomemben preventivni pomen.
Posebno pozornost je potrebno nameniti tudi podnebnim spremembam, ki povečujejo tudi število vročinskih valov. Starejši, zlasti osebe s kroničnimi boleznimi, omejeno mobilnostjo ali brez socialne mreže, so namreč med bolj ranljivimi skupinami. 
[bookmark: informiranje-in-digitalna-vključenost]4.2.7 Informiranje in digitalna vključenost
Storitve in programi so učinkoviti le, če starejši in njihovi svojci vedo, da obstajajo, razumejo pogoje in vedo, na koga se obrniti. Trenutno informacije zagotavlja več institucij in organizacij. Raznolikost je prednost, hkrati pa lahko uporabniku oteži orientacijo. Potreba po enotni informacijski točki je zato ena ključnih ugotovitev pripravljalnega obdobja.
Digitalizacija javnih in zasebnih storitev prinaša koristi, vendar ne sme postati nova ovira. Mestna knjižnica Kranj je v letu 2025 izvedla 17 programov digitalnega opismenjevanja v skupnem obsegu 170 ur, v katere je bilo vključenih 224 udeležencev, večinoma starejših. LUK je v letu 2025 izvedla 40 programov (delavnic in tečajev) digitalnega opismenjevanja v skupnem obsegu 254 ur, v katere je bilo vključenih 350 starejših, v programu medgeneracijskega sodelovanja je na voljo digitalna prva pomoč, ki jo je v letu 2025 uporabilo 88 starejših. Takšne aktivnosti so pomembne za samostojnost, vendar je treba hkrati ohranjati osebne in telefonske poti dostopa.
Digitalna varnost je vse pomembnejše področje. Starejši so lahko posebej izpostavljeni spletnim in telefonskim prevaram, lažnim investicijskim ponudbam, zlorabam osebnih podatkov in drugim oblikam finančnega izkoriščanja. Programi digitalnega opismenjevanja morajo zato vključevati tudi praktično usposabljanje za prepoznavanje prevar.
[bookmark: Xd62ff6d1758db23d44c49b8095b14d9f83d0b6b]4.3 Sredstva MOK, namenjena področju starejših
Področje starejših se financira na več proračunskih postavkah in programskih področjih. Pomembni izdatki so povezani z institucionalnim varstvom, pomočjo družini na domu, dolgotrajno oskrbo na domu, e-oskrbo, programom  medgeneracijskega sodelovanja, nevladnimi organizacijami, brezplačnimi prevozi, izobraževanjem, preventivo, predvideno ustanovitvijo zavoda za oskrbo ter stanovanjskimi in drugimi investicijskimi projekti.
Strategija 2020–2024 je za svoje obdobje ocenjevala skupne letne odhodke za področje starejših in medgeneracijskega sodelovanja med 2,36 in 2,65 milijona EUR. Prav tako lahko rečemo, da je za področje starejših ocenjena vrednost odhodkov v letih 2027 -2031 v višini cca 2,70 milijona EUR na leto. MOK sredstva za področje starejših letno povišuje glede na potrebe in indeks rasti cen. Skupni delež sredstev letno znaša med 2% in 3% deleža celotnega proračuna MOK.
Za novo strateško obdobje se finančne posledice ukrepov določajo v vsakoletnem proračunu MOK, načrtih razvojnih programov in potrjeni investicijski dokumentaciji. Akcijski načrt zato pri posameznem ukrepu opredeli predviden vir financiranja, ne določa pa nepodprtih petletnih nominalnih zneskov. Za večje projekte se aktivno iščejo državni in evropski viri.
[bookmark: metodologija-in-izvedba-ankete]4.4 Metodologija in izvedba ankete
MOK je v okviru priprave Strategije izvedla anketo o stanju in potrebah starejših. Namen ankete je bil pridobiti neposredne informacije o kakovosti življenja, dostopnosti storitev, bivanju, mobilnosti, zdravju, socialni vključenosti, informiranju, digitalni uporabi in pričakovanjih starejših v MOK.
Anketa je bila pet mesecev dostopna v elektronski in tudi fizični obliki preko socialnovarstvenih, zdravstvenih, izobraževalnih, humanitarnih in upokojenskih organizacij in je bila namenjena povečanju dostopnosti ter vključitvi starejših, ki elektronskih poti ne uporabljajo. Rok za izpolnitev ankete je bil 31. avgust 2026.
[bookmark: splošne-značilnosti-anketirancev]4.5 Splošne značilnosti anketirancev 
V Mestni občini Kranj je na dan 1. 1. 2026 živelo 12.188 prebivalcev starejših od 65 let, kar predstavlja 21,2 % prebivalstva občine. V analizo ankete je bilo vključenih 377 ustrezno izpolnjenih vprašalnikov, med njimi 44 delno izpolnjenih vprašalnikov. Od 377 ustrezno izpolnjenih vprašalnikov je vprašalnik izpolnilo 298 prebivalcev, kar predstavlja približno 2,4 % prebivalcev občine, starih 65 let ali več. 
Občani so anketo izpolnili v elektronski obliki preko spleta  in fizični obliki preko socialnovarstvenih, zdravstvenih, izobraževalnih, humanitarnih in upokojenskih organizacij, s tem da so bile fizično izpolnjene ankete vnesene v elektronsko obliko.
Število sodelujočih omogoča prepoznavanje pomembnih potreb, izkušenj in razvojnih prioritet starejših, vendar je treba rezultate interpretirati ob upoštevanju načina vključevanja anketirancev. Ker anketa ne temelji na reprezentativnem naključnem vzorcu, rezultatov ni mogoče brez zadržkov posploševati na vse starejše prebivalce Mestne občine Kranj. Posebno pozornost je treba nameniti skupinam starejših, ki jih je z anketnim vprašalnikom praviloma težje doseči, zlasti manj mobilnim, socialno izoliranim, osebam s slabšim zdravstvenim stanjem ali demenco ter drugim ranljivejšim skupinam.
Rezultati ankete zato predstavljajo pomembno strokovno podlago za pripravo strategije, smiselno pa jih je razumeti predvsem kot pokazatelj izraženih potreb, izkušenj in prioritet sodelujočih ter jih pri načrtovanju ukrepov dopolnjevati z drugimi razpoložljivimi podatki in ugotovitvami izvajalcev, strokovnih služb ter organizacij, ki delajo s starejšimi.

[bookmark: povzetek-ključnih-ugotovitev-ankete]4.6 Povzetek ključnih ugotovitev ankete 
1. Večina starejših je še samostojnih, vendar rezultati jasno kažejo potrebo po pravočasnem razvoju podpore za življenje doma. Večina anketirancev trenutno še ne potrebuje pomoči pri vsakodnevnih opravilih (84 %), med tistimi, ki jo potrebujejo, pa izstopajo predvsem prevozi do storitev in institucij, vzdrževanje in čiščenje bivalnih prostorov, manjša hišna opravila ter spremljanje po opravkih. Pomoč trenutno v največji meri zagotavljajo svojci, med formalnimi izvajalci pa je njihova prisotnost bistveno manjša. Pomemben opozorilni podatek je tudi, da del starejših pomoč potrebuje, vendar jim je ne zagotavlja nihče, med razlogi za nezadostno pomoč pa izstopa njena cena. Za prihodnost anketiranci izražajo interes za pomoč družini na domu, dolgotrajno oskrbo na domu in druge oblike podpore. Na osnovi ugotovitev se kaže potreba po stabilnem izvajalskem modelu za pomoč družini na domu in dolgotrajno oskrbo na domu, zmanjševanju čakanja na pomoč družini na domu in podpori neformalnim oskrbovalcem. Posebej pomembna je tudi podpora svojcem, saj podatki kažejo, da je lokalni sistem pomoči danes v veliki meri odvisen prav od njih.
2. Med najizrazitejšimi potrebami je povečanje in razširitev bivalnih ter institucionalnih možnosti za starejše. Nov dom za starejše je najpogosteje izbrana razvojna prioriteta (48 %) in tudi najpogosteje izbrana potencialna oblika pomoči ob prihodnji potrebi (41 %). Odprti odgovori opozarjajo na čakalne vrste in pomanjkanje prostih mest. Hkrati obstaja pomemben interes za oskrbovana stanovanja, zlasti najemniška, ter dnevno varstvo. Rezultati zato ne kažejo izbire med institucionalno oskrbo in življenjem v skupnosti, temveč potrebo po raznoliki paleti možnosti, prilagojeni različnim stopnjam samostojnosti in potreb. Na osnovi ugotovitev se kaže potreba po povečanju kapacitet dolgotrajne oskrbe v instituciji z novo enoto DUK na Zlatem polju, povečanju kapacitet začasnega in dnevnega varstva ter potreba po oskrbovanih in arhitekturno prilagojenih stanovanjih. Skupnostne in manjše bivalne oblike so z anketo podprte bolj posredno, zato je ustrezno preverjanje dejanskega interesa uporabnikov za to obliko.
3. Zdravstvena slika anketirancev je razmeroma ugodna, velik neizkoriščen potencial pa obstaja na področju preventive in aktivnega življenja starejših. Skoraj polovica anketirancev svoje zdravje ocenjuje kot dobro ali odlično, 98 % tistih, ki so odgovorili, ima dostop do zdravnika. Hkrati 57 % ne pozna Centra za krepitev zdravja Kranj, 75 % pa se njegovih vsebin še ni udeležilo. Potencial za večjo vključitev je velik, saj bi se programov v prihodnje zagotovo želelo udeleževati 40 %, nadaljnjih 46 % pa morda. Anketiranci izražajo tudi interes za program medgeneracijskega sodelovanja Ljudske univerze Kranj, ki se izvaja v Medgeneracijskem centru Kranj, izobraževanja Ljudske univerze Kranj in programe aktivnega staranja. Na osnovi ugotovitev se kaže potreba po programih zdravega in aktivnega življenja v starosti, vseživljenjskega učenja ter povezovanju zdravstva, sociale, izobraževanja, medgeneracijskega sodelovanja, kulture in športa. Anketa potrebe po demenci prijaznem okolju ni kvantitativno merila. Posamezni odprti odgovori sicer potrjujejo obstoj zahtevnih situacij oseb z demenco in njihovih svojcev, ne omogočajo pa ocene njihove razširjenosti.
4. Mobilnost je eden ključnih pogojev za ohranjanje samostojnosti starejših. Čeprav je velika večina anketirancev še mobilna in lahko samostojno zapusti stanovanje, je izrazita odvisnost od osebnega avtomobila. Javni prevoz uporablja le približno četrtina anketirancev, Prostofer trenutno 3 %, vendar bi ga ob potrebi izbralo kar 34 %. Odprti odgovori opozarjajo na potrebo po pogostejšem in zanesljivejšem javnem prevozu, boljših povezavah ter večji dostopnosti Prostoferja. Pomembna je tudi fizična dostopnost: 34 % anketirancev nima ustreznega dostopa z dvigalom ali klančino, v odprtih odgovorih pa se večkrat pojavlja pobuda za vgradnjo dvigal v starejše večstanovanjske stavbe. Na osnovi ugotovitev se kaže potreba po ohranjanju in razvoju programa Prostofer ter dostopnejšem javnem prevozu. Smiselno bi bilo tudi upoštevati arhitekturno dostopnost stanovanjskih stavb in javnega prostora, saj jo anketiranci večkrat izpostavljajo.
5.  Aktivnejši del starejših ima dobro razvito socialno mrežo, vendar približno tretjina anketirancev vsaj občasno občuti osamljenost. Pet odstotkov anketirancev se počuti osamljene, dodatnih 28 % pa občasno osamljene. Čeprav je 57 % vključenih v društva, program medgeneracijskega sodelovanja, programe ljudske univerze ali druge organizacije, rezultati opozarjajo na težje dosegljivo skupino starejših, ki se zaradi visoke starosti, zdravstvenih težav, demence ali zmanjšane mobilnosti dejavnosti ne more udeleževati. Izražena je tudi želja po več medgeneracijskem sodelovanju in dejavnostih zunaj mestnega središča. Na osnovi ugotovitev se kaže potreba po nadaljnjem razvoju programa medgeneracijskega sodelovanja Ljudske univerze Kranj, ki se izvaja v Medgeneracijskem centru Kranj, zlasti terenske, mobilne in krajevno dostopne oblike, doseganju osamljenih starejših in podpori društvom in nevladnim organizacijam. Anketa prostovoljskih aktivnosti starejših ni neposredno merila, zato ne podaja deleža starejših prostovoljcev. Kljub temu je koordinirano prostovoljstvo smiselno.
6. Informiranje je ena najbolj jasno izraženih sistemskih vrzeli. Kar 34 % anketirancev meni, da niso informirani o možnostih pomoči, dejavnostih in dogodkih, nadaljnjih 46 % pa ocenjuje, da bi bilo obveščanje lahko boljše. Poznavanje posameznih oblik pomoči je zelo neenakomerno, posebej slabo so poznane nekatere novejše ali manj vidne storitve. Kar 60 % informacije še vedno pridobiva predvsem od prijateljev in znancev. Hkrati je digitalna opremljenost relativno visoka, vendar anketiranci izražajo potrebe po dodatnem digitalnem opismenjevanju. Pri želenem obveščanju se jasno pokaže potreba po kombinaciji digitalnih in tradicionalnih kanalov: Kranjske novice, elektronska pošta, tiskana gradiva in pošta na dom. Na osnovi ugotovitev se kaže potreba po vzpostavitvi enotne informacijske točke, izobraževalnih programih za razvoj digitalnih  kompetenc, omogočanju nedigitalne dostopnosti in omogočanju dostopne komunikacije. Enotna informacijska točka zato ne bi smela biti razumljena samo kot spletna stran, ampak kot del večkanalnega sistema informiranja, saj anketa jasno kaže, da zgolj digitalna rešitev dela starejših ne bi dosegla.
7. Rezultati opozarjajo na manjše, vendar posebej ranljive skupine starejših, pri katerih so ogrožene materialna, socialna ali osebna varnost. Devet odstotkov anketirancev navaja, da s svojimi dohodki ne morejo preživeti. Sedem anketirancev je navedlo izkušnjo nasilja, predvsem psihičnega. Zaradi majhnega števila teh rezultatov ni mogoče posploševati, vendar jih zaradi resnosti problematike tudi ni mogoče prezreti. Odprti odgovori dodatno izpostavljajo spoštovanje, enakovredno obravnavo starejših in preprečevanje občutka, da je starejši človek prepuščen sam sebi. Na osnovi ugotovitev se kaže potreba po spodbujanju pozitivne podobe staranja in preprečevanju starizma ter usmeritev v varstvo pravic starejših in  njihovo varnosti. Kaže se tudi potreba po določitvi načina, kako v prihodnje sistematično zagotavljati vključevanje starejših v odločanje..
8.  Lokalna mreža pomoči obstaja, vendar je za uporabnika premalo pregledna in temelji predvsem na neformalnih mrežah. Svojci so daleč najpogostejši vir praktične pomoči, formalne storitve pa so bistveno manj zastopane. Hkrati starejši posamezne storitve zelo različno poznajo, informacije pa pogosteje dobivajo prek osebnih poznanstev kot prek institucij ali nevladnih organizacij. Odprti odgovori opozarjajo tudi na čakanje, nejasno usmerjanje in potrebo po aktivnejšem odzivanju institucij. Na osnovi ugotovitev se kaže potreba po horizontalnem povezovanju izvajalcev in daje dodatno težo enotni informacijski in koordinacijski točki.
Sklepna ugotovitev
Rezultati ankete kažejo, da večina sodelujočih starejših v MOK danes še živi razmeroma samostojno, je mobilna, socialno aktivna in večinoma sposobna živeti s svojimi prihodki. Zato strategija ne sme izhajati samo iz koncepta varstva starejših kot odziva na nemoč in odvisnost, temveč tudi iz ohranjanja samostojnosti, preventive, aktivnega življenja v starosti, vseživljenjskega učenja in vključevanja starejših v skupnost.
Hkrati rezultati dovolj jasno pokažejo, kje se lahko samostojnost začne krhati: ob izgubi mobilnosti, pomanjkanju dostopnega stanovanja, nezadostni pomoči na domu, odsotnosti svojcev, osamljenosti, slabši informiranosti ali težkem dostopu do storitev. Prav zato je smiselno, da je strateški poudarek na zgodnjem in povezanem odzivu, ki starejšemu omogoča čim daljše varno življenje v okolju, ki ga sam izbere.
Iz ankete se kot posebej močne razvojne prioritete izluščijo povečanje institucionalnih in stanovanjskih možnosti, krepitev pomoči in dolgotrajne oskrbe na domu, boljše in večkanalno informiranje, mobilnost in dostopnost, podpora svojcem, doseganje osamljenih in težje mobilnih starejših ter boljše povezovanje izvajalcev. Pomembno sporočilo ankete je tudi, da storitev ni dovolj zgolj zagotoviti: starejši mora zanjo vedeti, jo razumeti, do nje fizično in finančno dostopati ter vedeti, na koga se ob potrebi obrniti.

[bookmark: rezultati-ankete-po-vsebinskih-področjih]4.7 Rezultati ankete po vsebinskih področjih

1. Samostojno življenje, pomoč na domu in dolgotrajna oskrba
Na tem področju smo merili potrebe po pomoči pri vsakdanjem življenju, kdo pomaga, zadostnost in cena pomoči, želene oblike pomoči ter razvoj pomoči in dolgotrajne oskrbe na domu. 
Na vprašanje, če prejemajo dovolj pomoči je 65% anketirancev odgovorilo, da je ne prejemajo, da jo prejemajo dovolj 20% in da je ne prejemajo dovolj 7%. Kot najpogostejši razlog zakaj ne prejemajo dovolj pomoči je največ (17 anketirancev) odgovorilo, da so storitve predrage.
84% veljavnih odgovorov anketirancev trenutno ne potrebuje pomoči pri vsakodnevnih opravilih, 6% jo potrebuje redno in 11% občasno. 67% anketiranih, ki so odgovorili na vprašanje katero pomoč potrebujejo, se je opredelilo kot samostojnih in ne potrebujejo pomoči. Med konkretnimi potrebami po pomoči pa izstopajo prevoz do storitev in institucij (17%), vzdrževanje bivalnih prostorov (15%), manjša hišna opravila (14%), čiščenje bivalnih prostorov in odnašanje smeti (12%) ter spremljanje po opravkih (9%). Najmanj anketirancev je izbralo pomoč pri ohranjanju socialnih stikov (3%).  Za to vprašanje so anketiranci lahko izbrali več možnih odgovorov.
Pri vsakodnevnih opravilih jim pomoč najpogosteje zagotavljajo svojci (38%), precej manj pa formalni izvajalci. Pomoč Doma upokojencev Kranj na domu je navedlo le 5 anketirancev, dolgotrajno oskrbo na domu pa v času ankete nihče. Hkrati je 14 (4%) anketirancev navedlo, da pomoč potrebujejo, vendar jim je ne nudi nihče. Kar 54% anketirancev je navedlo, da so samostojni in pomoči ne potrebujejo. Tudi za to vprašanje so anketiranci lahko izbrali več možnih odgovorov.
Na vprašanje od koga bi najraje prejemali pomoč, je največ anketirancev (44%) odgovorilo od otrok ali partnerja, 14% pa v okviru dolgotrajne oskrbe na domu.
Med želenimi prihodnjimi oblikami pomoči pri vsakodnevnih opravilih so anketiranci lahko izbrali do 5 odgovorov. Zelo visoko se je uvrstil dom za starejše (41 %), pomoč družini na domu kot socialna oskrba na domu (34 %), Prostofer (34 %), 24-urno telefonsko varovanje (33 %) in oskrbovana stanovanja (23%). 
Pri razvoju storitev v MOK je 48% anketirancev izbralo nov dom za starejše, boljše obveščanje o programih in oblikah pomoči za starejše (37%), več dolgotrajne oskrbe na domu (34%) in širitev pomoči družini na domu kot socialne oskrbe na domu (29 %). V odprtih odgovorih se večkrat pojavi tudi predlog za vgraditev dvigal v večstanovanjske stavbe s pomočjo sofinanciranja MOK.
2. Bivanje, institucionalno varstvo in skupnostne oblike oskrbe
Na tem področju smo ugotavljali bivalne razmere, možnosti ostajanja doma, potrebe po oskrbovanih stanovanjih, dnevnem varstvu in institucionalnem varstvu.
Pri izboru bivalnega okolja je 67 % anketiranih označilo, da živijo v hiši, 32 % pa v večstanovanjski stavbi. Bivanje v pritličju je navedlo 55% anketirancev, 53%  jih je navedlo bivanje v nadstropju, na kar se navezujejo predlogi za vgraditev dvigal. 4% anketirancev je označilo, da živijo v kleti.
Potreba po razvoju dejavnosti ali storitev v MOK v prihodnjih letih se pokaže pri prihodnjih oblikah bivanja. Nov dom za starejše je z 48 % najpogosteje izbrana razvojna prioriteta. Najemniška oskrbovana stanovanja je izbralo 28 %, lastniška 16 %. Tudi pri vprašanju katere oblike pomoči bi izbrali, če bi potrebovali pomoč pri vsakodnevnih opravilih je dom za starejše najpogosteje izbrana potencialna oblika pomoči (41%), medtem ko je dnevni center za starejše označilo 24% anketirancev in oskrbovano stanovanje (23%). V odprtih odgovorih se večkrat pojavijo dolge čakalne vrste oziroma pomanjkanje prostih mest v domovih za starejše. 
3. Zdravje, preventiva, aktivno staranje in demenca
Na tem področju smo ugotavljali zdravstveno stanje posameznika, možnosti dostopa do zdravnika in Centra za krepitev zdravja, preventive, gibanja, zdrave prehrane, duševnega zdravja in aktivnega staranja.
 Večinoma anketiranci svoje zdravstveno stanje ocenjujejo kot dobro ali odlično (46%), kot srednje (43%), 8 % kot slabo in 1 % kot zelo slabo. 
Dostop do zdravnika ima 98 % tistih, ki so odgovorili, vendar posamezni odprti odgovori opozarjajo na težave zaradi upokojitev zdravnikov, čakalnih dob in pomanjkanja zobozdravnikov. 
Pomemben je razkorak med ponudbo in poznavanjem preventive:  57 % anketirancev ne pozna Centra za krepitev zdravja Kranj, 75 % se njegovih vsebin še ni udeležilo. Med tistimi, ki so se programov udeležili, prevladujejo gibanje (61%), zdrava prehrana (50%) in obravnava dejavnikov tveganja (28%). Če bi se v prihodnje želeli udeleževati programov Centra za krepitev zdravja je kar 40 % anketirancev odgovorilo »da« in 46 % »morda«. 
Na vprašanje katere storitve plačujejo sami in so jim dostopne je masaže izbralo 29% anketirancev, fizioterapijo pa 19%. Prav tako je pri vprašanju, če bi potrebovali pomoč kot obliko pomoči izbralo fizioterapijo 19% anketirancev.
Demenca v vprašalniku nima samostojnega zaprtega vprašanja. Pojavlja se predvsem v odprtih odgovorih, na primer pri osebah z demenco, ki same ne zapuščajo stanovanja, in pri svojcih, ki skrbijo za partnerja z napredujočo demenco. Zato je treba pri končni strategiji paziti: anketa ne omogoča kvantitativne ocene razširjenosti potreb na področju demence.
Na vprašanje, če si želijo več preventivnih programov na področju zdravja je 52% anketirancev odgovorilo da ne, ker je možnosti dovolj, 28% pa da si jih želijo.
Iz potreb po razvoju dejavnosti ali storitev v MOK v prihodnjih letih je razvidno, da si anketiranci želijo več programov v Medgeneracijskem centru Kranj (28%), izobraževanja za starejše na Ljudski univerzi Kranj (28%), Šola zdravja – aktivno staranje 1000 gibov (23%) in več aktivnosti v okviru Centra za krepitev zdravja (16%).
4. Mobilnost, dostopnost in starosti prijazno okolje
Na tem področju smo ugotavljali fizično mobilnost, dostopnost stanovanja, rabo javnih in drugih prevozov ter prilagojenost okolja starejšim.
Večina anketirancev je še mobilna: 92 % lahko samostojno zapusti stanovanje ali hišo, 8 % pa ne. 26 % anketirancev ima zagotovljen ustrezen dostop z dvigalom ali klančino, 34 % ga nima, 40 % pa ga ne potrebuje. 90% anketirancev je označilo, da niso gibalno ovirani, 10% pa da so.
Na vprašanje katera prevozna sredstva najpogosteje uporabljajo so anketiranci lahko izbrali več možnih odgovorov. 78 % anketirancev uporablja osebni avtomobil, ki ga vozijo sami, družinski član ali prijatelj, peš hodi 34 %, javni prevoz uporablja 26 %, osebno kolo 20%, Prostofer pa le 3 %. Na vprašanje katero obliko pomoči bi izbrali, če bi jo potrebovali, je 34% izbralo brezplačni prevozi za starejše - Prostofer. 
Z javnim prevozom na področju kranjske občine je 42 % anketirancev zadovoljnih, 15 % nezadovoljnih, kar 43 % pa ga ne uporablja. 
Iz potreb po razvoju dejavnosti ali storitev v MOK v prihodnjih letih je razvidno, da si anketiranci v odprtih odgovorih želijo vgraditev dvigal v starejše večstanovanjske stavbe, pogostejši in zanesljivejši javni prevoz, boljše povezave do trgovskih centrov, klopi na javnih mestih, pozimi redno očiščene pločnike, in večjo dostopnost Prostoferja. 
 5. Socialna vključenost, osamljenost, medgeneracijsko sodelovanje in prostovoljstvo
Na tem področju smo merili bivanjske in socialne povezave starejših, občutek osamljenosti, druženje s svojci, prijatelji, sosedi in prostovoljci, vključenost v društva in druge organizacije ter udeležbo na različnih dogodkih in dejavnostih.
(Q7)25 % anketirancev živi samih, 53 % s partnerjem oziroma zakoncem, 18 %  z otroki ali/in vnuki, 4 % so odgovorili drugo. Čeprav večina anketirancev živi z drugimi, se 5 % anketirancev počuti osamljene, dodatnih 28 % pa občasno osamljene. 67 % anketirancev je odgovorilo, da se ne počutijo osamljene. Rezultati tako kažejo, da približno tretjina anketirancev vsaj občasno občuti osamljenost.
Socialna mreža večine anketirancev je razmeroma široka. Na vprašanje, s kom se družijo, je 78 % anketirancev navedlo prijatelje in svojce, 52 % sosede, 9 % prostovoljce, 3 % pa so navedli, da se ne družijo z nikomer. Anketiranci so pri tem vprašanju lahko izbrali več odgovorov. Odprti odgovori dodatno kažejo na pomen sosedov, širše družine, interesnih skupin in društev.
V nevladno organizacijo oziroma društvo, medgeneracijski center, ljudsko univerzo ali podobno organizacijo je vključenih 57 % anketirancev, 43 % pa jih ni vključenih. Med navedenimi organizacijami se pogosto pojavljajo društva upokojencev, Medgeneracijski center Kranj, Ljudska univerza Kranj, Medgeneracijsko društvo z roko v roki, Šola zdravja ter različna kulturna, športna, humanitarna in druga društva.
Med dejavnostmi, ki se jih anketiranci udeležujejo na območju Mestne občine Kranj, prevladuje branje knjig oziroma strokovne literature in obiskovanje knjižnice (64 %), sledijo gledališke in druge predstave (43 %), dogodki in delavnice v Medgeneracijskem centru Kranj (32 %), izobraževanja na Ljudski univerzi Kranj (24 %), kino predstave (23 %), športni dogodki (22 %) ter rekreativne prireditve kot aktivni udeleženec (20 %). Pri tem vprašanju so anketiranci lahko izbrali več odgovorov.
V odprtih odgovorih je posebej pomembna skupina starejših, ki se dejavnosti ne udeležuje zaradi zdravstvenih težav, visoke starosti, demence ali omejene mobilnosti. Med pobudami so navedeni več sodelovanja z mladimi, boljši medgeneracijski odnosi, spoštovanje in enakovredna obravnava starejših, več dostopnih družabnih dogodkov ter več dogajanja tudi na podeželskih območjih MOK. (Q20)
Rezultati kažejo na razmeroma visoko stopnjo socialne vključenosti aktivnejšega dela anketirancev, hkrati pa opozarjajo na skupino starejših, ki je zaradi osamljenosti, slabšega zdravstvenega stanja ali zmanjšane mobilnosti težje dosegljiva z obstoječimi dejavnostmi. Prostovoljstvo je bilo v anketi merjeno predvsem posredno, zato iz rezultatov ni mogoče natančno oceniti, kolikšen delež starejših je samih aktivnih kot prostovoljci.
6. Informiranje, digitalna vključenost in dostop do storitev
Na tem področju smo merili poznavanje oblik pomoči in storitev za starejše, uporabo tehničnih in digitalnih naprav, zadovoljstvo z informiranostjo ter obstoječe in želene načine pridobivanja informacij.
Poznavanje posameznih oblik pomoči je zelo različno. Med najbolj poznanimi so domovi za starejše, ki jih pozna 71 % anketirancev, e-oskrba oziroma 24-urno telefonsko varovanje (50 %), brezplačni prevozi Prostofer (49 %) ter dnevni center za starejše (47 %). Pomoč družini na domu pozna 39 % anketirancev, oskrbovana stanovanja 35 %, dolgotrajno oskrbo na domu 33 % in osebnega asistenta 29 %. Manj poznane so pomoč nevladnih organizacij (24 %), pomoč Rdečega križa – Območnega združenja Kranj (18 %), dolgotrajna oskrba v instituciji (16 %), denarni prejemek (13 %), fizioterapija kot oblika pomoči (12 %), socialni servis (9 %), viški hrane (9 %), individualno družabništvo (8 %) ter storitve za krepitev in ohranjanje samostojnosti (7 %). 9 % anketirancev je navedlo, da ne pozna nobene od naštetih oblik pomoči. Pri tem vprašanju je bilo možnih več odgovorov.
Digitalna opremljenost oziroma uporaba osnovnih naprav je med anketiranci relativno visoka. Mobilni telefon uporablja 95 % anketirancev, računalnik ali tablico in splet pa 73 %. Stacionarni telefon uporablja 19 %, slušni aparat 10 %, e-oskrbo oziroma telefon z rdečim gumbom za klic v sili pa 4 % anketirancev. Rezultati kažejo, da je velik del anketirancev že digitalno vključen, vendar sama uporaba naprave še ne pomeni tudi ustrezne digitalne usposobljenosti.
To potrjujejo tudi odgovori na vprašanje o dodatnih izobraževanjih, kjer so anketiranci med želenimi vsebinami navedli digitalizacijo, računalništvo, uporabo mobilnih telefonov, umetno inteligenco in tudi individualno digitalno opismenjevanje na domu.
Z informiranostjo o možnostih pomoči, dejavnostih in dogodkih za starejše je zelo zadovoljnih 20 % anketirancev. 46 % meni, da so sicer informirani, vendar bi bilo obveščanje lahko boljše, kar 34 % pa jih odgovarja, da niso informirani. Tudi med dejavnostmi in storitvami, ki naj se v prihodnjih letih najbolj razvijajo, je 37 % anketirancev izbralo boljše obveščanje o programih in oblikah pomoči za starejše.
Informacije trenutno najpogosteje pridobivajo od prijateljev in znancev oziroma »od ust do ust« (60 %), v lokalnem časopisu Kranjske novice (41 %), na družbenih omrežjih (33 %), radiu (21 %), v javnih institucijah (18 %) in na spletni strani Mestne občine Kranj (16 %). Pri nevladnih organizacijah informacije pridobiva 5 % anketirancev. Možnih je bilo več odgovorov.
Pri želenem načinu obveščanja se kot najprimernejši kanal pokaže lokalni časopis Kranjske novice (43 %), sledijo elektronska pošta (41 %), tiskani letaki, plakati in brošure (38 %), pošta na domači naslov (24 %) in spletna stran Mestne občine Kranj (16 %). Preko društev, nevladnih organizacij in medgeneracijskih centrov bi informacije želelo prejemati 11 % anketirancev, preko svojcev ali znancev 9 %, osebno v institucijah in po telefonu pa po 7 %. Le 13 % anketirancev je navedlo, da so z obstoječim obveščanjem zadovoljni. Tudi pri tem vprašanju je bilo mogoče izbrati več odgovorov.
Rezultati kažejo, da bi bilo pri informiranju starejših smiselno ohraniti kombinacijo klasičnih in digitalnih kanalov. Čeprav velik delež uporablja mobilni telefon in računalnik, ostajajo lokalni časopis, tiskane informacije in pošta zelo pomembni. Obenem veliko zanašanje na informacije »od ust do ust« kaže, da uradni kanali informiranja dela starejših ne dosežejo dovolj učinkovito.
7. Vključevanje starejših v odločanje, pravice in varnost
Na tem področju smo merili predvsem materialno in socialno varnost starejših, izkušnje z nasiljem in zanemarjanjem ter nekatere vidike njihovega dostopa do pomoči in enakovredne obravnave. Vključevanja starejših v odločanje anketa neposredno ni merila, zato je mogoče ta vidik ocenjevati predvsem na podlagi odprtih odgovorov in pobud anketirancev.
91 % anketirancev, ki so odgovorili na vprašanje o svojih dohodkih, navaja, da z njimi lahko preživijo, 9 % pa, da ne morejo. Humanitarno pomoč v obliki prehranskih paketov ali oblačil prejema 1 % anketirancev, 99 % pa je ne prejema. Rezultati kažejo, da večina anketiranih materialno preživi s svojimi dohodki, vendar obstaja manjša skupina starejših, pri kateri je materialna ogroženost izrazita.
Na vprašanje o nasilju oziroma zanemarjanju je 2 % oziroma sedem anketirancev odgovorilo pritrdilno, 98 % pa negativno. Vseh sedem anketirancev, ki so navedli nasilje, je navedlo psihično nasilje, eden od njih tudi ekonomsko nasilje. Fizičnega in spolnega nasilja ter zanemarjanja med odgovori ni bilo navedenega. Ker je bilo pri vrsti nasilja možnih več odgovorov, se deleži lahko prekrivajo.
Med sedmimi anketiranci, ki doživljajo nasilje, so trije oziroma 43 % navedli sorodnike ali svojce, eden zaposlenega v instituciji, kjer biva, dva nista želela povedati, kdo nasilje izvaja, dva pa sta izbrala možnost »drugi«. Tudi pri tem vprašanju je bilo možnih več odgovorov. Zaradi zelo majhnega števila oseb je rezultate treba interpretirati previdno, vendar posameznih primerov zaradi njihove resnosti ne gre zanemariti.
V odprtih odgovorih se pojavljajo vprašanja spoštovanja in enakovredne obravnave starejših. Anketiranci med drugim poudarjajo potrebo po boljših medgeneracijskih odnosih, večjem spoštovanju starejših v javnem prostoru ter po enakovredni obravnavi. Pojavljajo se tudi opozorila glede višine pokojnin, dostopa do dolgotrajne oskrbe, pravočasnega odziva pristojnih institucij in občutka, da je starejši človek v določenih okoliščinah prepuščen sam sebi.
Poseben vidik varnosti predstavljajo tudi starejši pod skrbništvom in tisti, ki potrebujejo pomoč pri vodenju finančnih zadev. V odprtih odgovorih se pojavljajo primeri sodelovanja s Centrom za socialno delo zaradi skrbništva in pomoči pri plačevanju računov oziroma urejanju financ.
Anketa ne vsebuje neposrednega vprašanja o tem, ali imajo starejši dovolj možnosti za sodelovanje pri odločanju v Mestni občini Kranj, ali menijo, da je njihov glas slišan, ter prek katerih oblik bi želeli sodelovati. Zato na podlagi teh rezultatov ni mogoče zanesljivo oceniti stopnje vključevanja starejših v lokalno odločanje. Odprti odgovori pa kažejo, da si del starejših želi biti obravnavan kot aktiven in enakovreden del skupnosti, ne zgolj kot prejemnik varstva in pomoči.
8. Povezovanje izvajalcev in ocena delovanja lokalne mreže
Na tem področju smo na podlagi več vprašanj posredno ugotavljali, kdo starejšim dejansko zagotavlja pomoč, kako dobro poznajo posamezne izvajalce in storitve, kako dostopne so jim informacije ter kje zaznavajo vrzeli pri delovanju sistema pomoči starejšim. Anketa neposrednega vprašanja o kakovosti sodelovanja med posameznimi izvajalci ni vsebovala, zato je mogoče delovanje lokalne mreže ocenjevati predvsem posredno.
Pri vsakodnevnih opravilih pomoč starejšim daleč najpogosteje zagotavljajo svojci, ki jih je navedlo 38 % anketirancev. Sledijo sosedje z 10 %, prijatelji s 5 % ter zasebni izvajalci s 4 %. Formalni in organizirani izvajalci so bistveno manj prisotni: pomoč Doma upokojencev Kranj na domu je navedlo 2 % anketirancev, pomoč prostovoljcev 1 %, oskrbovalca družinskega člana 1 %, Rdeči križ 1 %, osebnega asistenta pa manj kot 1 %. Dolgotrajne oskrbe na domu v času ankete ni navedel nihče. Ob tem je 4 % anketirancev navedlo, da pomoč potrebujejo, vendar jim je ne nudi nihče. Pri vprašanju je bilo možnih več odgovorov.
Rezultati kažejo, da lokalna mreža pomoči pri anketirancih trenutno v veliki meri temelji na neformalni podpori svojcev, sosedov in prijateljev, bistveno manj pa na organiziranih javnih, nevladnih in drugih formalnih storitvah. To je posebej pomembno za starejše, ki svojcev nimajo ali ti pomoči ne morejo zagotavljati.
Tudi poznavanje posameznih oblik pomoči je zelo različno. Domove za starejše pozna 71 % anketirancev, e-oskrbo 50 %, Prostofer 49 % in dnevni center za starejše 47 %. Pomoč na domu pozna 39 %, dolgotrajno oskrbo na domu 33 %, pomoč nevladnih organizacij 24 %, pomoč Rdečega križa pa 18 %. Le 8 % pozna individualno družabništvo in 7 % storitve za krepitev in ohranjanje samostojnosti. 9 % anketirancev ne pozna nobene od ponujenih oblik pomoči. Razlike v poznavanju storitev kažejo, da posamezni deli lokalne mreže med starejšimi niso enako prepoznavni.
Pomemben pokazatelj delovanja mreže je tudi pretok informacij. Informacije v javnih institucijah pridobiva 18 % anketirancev, pri nevladnih organizacijah le 5 %, na spletni strani Mestne občine Kranj pa 16 %. Nasprotno kar 60 % informacije pridobiva predvsem od prijateljev in znancev. Ob tem 34 % anketirancev ocenjuje, da o možnostih pomoči, dejavnostih in dogodkih niso informirani, dodatnih 46 % pa meni, da bi bilo obveščanje lahko boljše.
Tudi med razvojnimi prioritetami je boljše obveščanje o programih in oblikah pomoči za starejše izbralo 37 % anketirancev. Poleg tega so visoko uvrščene storitve, ki zahtevajo sodelovanje več izvajalcev: več dolgotrajne oskrbe na domu (34 %), širitev pomoči na domu (29 %), pa tudi razvoj institucionalnih in stanovanjskih možnosti za starejše.
V odprtih odgovorih se pojavljajo konkretna opozorila na vrzeli v delovanju mreže. Posamezniki navajajo pomanjkljivo obveščenost o dolgotrajni oskrbi s strani Centra za socialno delo, dolgo čakanje po oddaji vlog ter občutek, da bi morale pristojne službe bolj aktivno preverjati stanje starejših, ki zaradi bolezni ali starosti potrebujejo pomoč. Omenjene so tudi težave pri programu Starejši za starejše zaradi dostopa do podatkov ter omejena dostopnost Prostoferja zaradi premajhnega števila vozil.
Rezultati zato nakazujejo predvsem potrebo po boljšem povezovanju zdravstvenih, socialnovarstvenih, občinskih in nevladnih izvajalcev, jasnejšem usmerjanju uporabnikov ter bolj usklajenem informiranju starejših in njihovih svojcev. Smiselna bi bila vzpostavitev čim bolj pregledne vstopne točke, kjer bi starejši ali njihovi svojci dobili celovito informacijo o razpoložljivih oblikah pomoči in bili po potrebi usmerjeni k ustreznemu izvajalcu.
Ker anketa ni neposredno merila zadovoljstva s sodelovanjem med izvajalci oziroma kakovosti njihovega medsebojnega povezovanja, iz rezultatov ni mogoče sklepati, da lokalna mreža kot celota deluje slabo. Je pa mogoče ugotoviti, da obstajajo vrzeli predvsem pri prepoznavnosti storitev, informiranju, dostopu do nekaterih oblik pomoči in povezovanju uporabnika z ustrezno storitvijo. 
[bookmark: swot-analiza]4.8 Prednosti, slabosti, priložnosti in nevarnosti
	[bookmark: X8593042a2bfd1db9f72f4d593bafcd6f401043a]PREDNOSTI
	SLABOSTI

	- Kranj kot prestolnica Gorenjske;
- pestrost socialnih storitev;
- razvita mreža javnih zavodov in s tem profesionalna organiziranost;
- veliko število nevladnih organizacij, ki delujejo na področju socialnega varstva, športa, kulture in mladine;
- večje število društev upokojencev;
uveljavljen Prostofer;
- dolgoletno izvajanje pomoči družini na domu; 
- vzpostavljeno izvajanje dolgotrajne oskrbe na domu; - večje število programov na področju demence 
- razvoj dnevnega varstva in oskrbovanih stanovanj;
- imenovana Komisija za varstvo starejših;
- razvito prostovoljstvo;
- stabilno financiranje obstoječih programov iz proračuna MOK in državnega proračuna.
	- pomanjkanje kadra za pomoč na domu in oskrbo; 
- nezadostna dostopnost pomoči družini na domu za vse potrebe;
- razdrobljenost informacij med več izvajalci;
- premalo začasnega varstva za starejše; 
- premalo neprofitnih oskrbovanih stanovanj;
- arhitekturne ovire;
- neenaka digitalna usposobljenost;
- težje doseganje osamljenih starejših; 
- premajhno črpanje EU sredstev s strani nevladnega sektorja;
- pomanjkanje sredstev za večji razvoj obstoječih in vpeljavo novih programov



	PRILOŽNOSTI
	NEVARNOSTI

	- nov sistem dolgotrajne oskrbe na domu in v instituciji; 
- nova enota DUK na Zlatem polju;
- ustanovitev Zavoda za oskrbo;
- državni in evropski viri;
- razvoj neprofitnih oskrbovanih, prilagojenih in skupnostnih stanovanj; 
- digitalne in e-oskrbne rešitve;
- spodbujanje prostovoljstva;
- povezovanje občin Gorenjske;
- izkoriščanje sodobnih komunikacijskih kanalov za promocijo;
- večje sodelovanje javnih zavodov z nevladnimi organizacijami na področju socialnega varstva;
- organizirane aktivnosti in izobraževanja za starejše po krajevnih skupnostih.
	- zmanjšanje proračunskih sredstev;
- hitrejša rast potreb od kadrovskih kapacitet;
- dolgotrajno pomanjkanje oskrbovalnega kadra; 
- zmanjševanje zanimanja za prostovoljstvo;
- povečanje deleža starejših in revnejših prebivalcev, ki bodo potrebovali pomoč; 
- rast stroškov storitev;
- povečevanje osamljenosti, revščine in stanovanjskih stisk;
- podnebna tveganja; 
- prelaganje odgovornosti med sistemi in institucijami.


5. USMERITVE, CILJI IN UKREPI MOK 2027–2031
[bookmark: ključni-izzivi-in-razvojne-potrebe]5.1 Ključni izzivi in razvojne potrebe
Na podlagi ocene preteklega obdobja in analize razpoložljivih podatkov so v obdobju 2027–2031 opredeljeni naslednji ključni izzivi:
1. zagotoviti kadrovsko in organizacijsko vzdržen sistem pomoči družini na domu ter dolgotrajne oskrbe na domu;
1. starejšim in svojcem omogočiti hitro, razumljivo in povezano informiranje o pravicah, storitvah in programih;
1. razviti več vmesnih, skupnostnih in prilagojenih bivalnih ter oskrbnih možnosti;
1. okrepiti preventivne aktivnosti, spodbujati zdravo in aktivno življenje v starost; ter izboljšati lokalni odziv na izzive povezane z demenco;
1. zmanjševati osamljenost in spodbujati vključevanje v vseživljenjsko učenje;
1. izboljševati mobilnost, fizično dostopnost in starosti prijazno urejanje javnega prostora;
1. starejše digitalno izobraževati;
1. starejšim zagotoviti dejansko možnost sodelovanja pri odločanju in vrednotenju storitev;
1. zagotoviti letno spremljanje izvajanja strategije.
[bookmark: vizija]5.2 Vizija
V MOK si že vrsto let prizadevamo ustvarjati okolje, ki je prijazno, varno in dostopno starejšim generacijam. Tudi v prihodnje želimo z različnimi storitvami, programi in dejavnostmi zagotavljati kakovostno življenje ter spodbujati aktivno in kakovostno preživljanje časa starejših. Naš cilj je, da starejši v MOK živijo varno, dostojanstveno in čim bolj samostojno ter imajo zagotovljen dostop do informacij, ustrezne podpore in raznovrstnih storitev, ki so prilagojene njihovim potrebam.
MOK skupaj z javnimi zavodi, nevladnimi organizacijami, krajevnimi skupnostmi, prostovoljci, svojci in starejšimi razvija povezano mrežo podpore, ki prednostno omogoča življenje v domačem in lokalnem okolju ter zagotavlja kakovostne oblike bivanja in oskrbe, kadar samostojno življenje ni več mogoče.
[bookmark: temeljna-načela]5.3 Temeljna načela
Dostojanstvo in človekove pravice:
 Starejša oseba je nosilec pravic, ne zgolj prejemnik storitev.
Samostojnost in izbira:
Katera koli pomoč in podpora naj posamezniku omogoča čim več nadzora nad lastnim življenjem in odločitvami.
Življenje v domačem in lokalnem okolju:
 Prednost imajo pravočasne oblike podpore, ki podaljšujejo varno samostojno življenje.
Dostopnost in enakost:
 Storitve in informacije morajo biti dosegljive ne glede na digitalne veščine, mobilnost, spol, materialni položaj ali druge osebne okoliščine.
Preprečevanje in aktivno življenje v starosti:
 Ukrepi naj se začnejo pred nastankom težke odvisnosti od pomoči.
Sodelovanje starejših:
 Starejši sodelujejo pri načrtovanju, izvajanju in vrednotenju ukrepov.
Medgeneracijska solidarnost:
 Razvoj občine temelji na povezovanju generacij in izmenjavi izkušenj in znanj.
Povezano delovanje:
 Povezuje se službe na področjih sociale, zdravstva, stanovanj, prometa, izobraževanja, medgeneracijskega sodelovanja, kulture, športa in prostovoljstva.
[bookmark: strateška-področja-cilji-in-ukrepi]
5.4 Prednostne usmeritve, cilji in ukrepi
[bookmark: X795d8639cf26cde1874f91b98ba7bb931c508ed]A. SAMOSTOJNO ŽIVLJENJE, POMOČ DRUŽINI NA DOMU IN DOLGOTRAJNA OSKRBA NA DOMU
CILJ 1: Zagotoviti dostopno, povezano in vzdržno mrežo podpore za čim daljše varno življenje v domačem okolju.
A1 Zagotovitev stabilnega izvajalskega modela za pomoč družini na domu in dolgotrajno oskrbo na domu.
MOK bo spremljala izvajalske kapacitete, razmerje med storitvami in dejanske potrebe. V okviru pristojnosti bo preučila in ob izpolnitvi pravnih, kadrovskih ter finančnih pogojev vzpostavila javni zavod za oskrbo na domu, ki bo pokrival pomoč družini na domu in dolgotrajno oskrbo na domu. K sodelovanju bo povabila tudi druge občine. V primeru, da javna služba ali lastni javni zavod ne bo mogel pokriti vseh potreb se razmisli o razpisu in podelitvi koncesije.
A2 Kadrovski načrt za socialne oskrbovalke in druge profile.
Izvajalec pomoči družini na domu in dolgotrajne oskrbe na domu pripravi načrt pridobivanja, usposabljanja in zadržanja kadra. Spremljajo se razlogi za fluktuacijo, bolniške odsotnosti in nezasedene delovna mesta. Preučijo se možnosti promocije poklicev, praktičnega usposabljanja in organizacijskih izboljšav.
A3 Zmanjševanje čakanja na pomoč družini na domu.
Vzpostavi se redno spremljanje povpraševanja, čakalnih potreb in razlogov za neizvedbo storitve. Cilj je odpraviti sistemsko nedostopnost storitve za utemeljene potrebe in prednostno obravnavati nujne primere v okviru zakonskih možnosti. 
 A4 Enotna informacijska in koordinacijska točka za starejše in svojce.
Najpozneje do leta 2029 se vzpostavi prepoznavna spletna informacijska pot, ki uporabnika usmeri do pravic, storitev in programov. Točka ne nadomešča odločanja pristojnih organov, ampak uporabniku olajša orientacijo.
A5 Podpora neformalnim oskrbovalcem.
Nadaljevanje informiranja, izobraževanja, skupinske podpore, usmerjanja do razbremenilnih oblik in druge aktivnosti za svojce ter neformalne oskrbovalce, ki nudijo pomoč starejšim. Cilj je preprečevati izgorelost in podaljšati sposobnost družine za varno podporo starejšemu.
[bookmark: X2869984f3639a716eea4e862d4f05201a297561]B. BIVANJE, SKUPNOSTNE OBLIKE OSKRBE, DOLGOTRAJNA OSKRBA V INSTITUCIJI
CILJ 2: Razvijati raznolike, dostopne in varne bivalne ter oskrbne možnosti.
B1 Povečanje kapacitet dolgotrajne oskrbe v instituciji s podporo zagona nove enote DUK-a na Zlatem polju.
MOK v okviru svojih pristojnosti sodeluje z državo in DUK-om pri nadaljnjih postopkih za izgradnjo doma. Pri razvoju vsebin se spodbuja povezovanje institucionalnih in skupnostnih storitev.
B2 Povečanje kapacitet začasnega varstva.
Glede na kontinuirano zasedenost obstoječih mest se podpre razvoj dodatnih kapacitet v novi enoti DUK in spremlja dejansko povpraševanje. Ohranja se obstoječe dnevno in povečuje začasno varstvo. Tako začasno varstvo kot dnevno varstvo sta zelo pomembna za razbremenitev svojcev, v času bolezni oskrbovalca in v prehodnih obdobjih.
B3 Pridobitev kadra v novi enoti DUK na Zlatem polju.
Preučijo se možnosti promocije poklicev, praktičnega usposabljanja in organizacijskih izboljšav.
B4 Oskrbovana in arhitekturno prilagojena stanovanja.
MOK v skladu s svojimi zmožnostmi in pristojnosti vpliva na izgradnjo oskrbovanih stanovanj, da bi bila le ta z neprofitno najemnino ter, da se gradi stanovanja, ki so prilagojena starejšim. 
B5 Skupnostne in manjše bivalne oblike.
Preučijo se modeli manjših bivalnih enot, stanovanjskih skupnosti in drugih oblik, ki omogočajo več samostojnosti ter vključevanje v lokalno okolje. Prednost imajo modeli, ki so finančno in organizacijsko vzdržni ter temeljijo na izraženem interesu uporabnikov.
[bookmark: X958133bd0f015184b37b78dc1f703b1a75c7659]C. ZDRAVJE, PREVENTIVA, AKTIVNO STARANJE IN DEMENCA
CILJ 3: Krepiti zdravo, aktivno in varno življenje v starosti ter lokalni odziv na demenco.
C1 Programi zdravega in aktivnega življenja v starosti.
Podpirajo se programi gibanja, zdrave prehrane, preprečevanja padcev, duševnega zdravja, socialne povezanosti in drugih oblik preventive. 

C2 Krepitev demenci prijaznega lokalnega okolja.
Ohranja se število demenci prijaznih točk. Nadaljujejo se izobraževanja, ozaveščanje in dogodki ter razvijajo povezane informacije in usmerjanje oseb z demenco in njihovih svojcev. Spodbuja se demenci prijazna komunikacija v institucijah in javnih službah. Svojcem oseb z demenco se zagotavlja jasna pot do zdravstvenih, socialnih in drugih pristojnih služb.
C3 Vseživljenjsko učenje in priprava na upokojitev.
Razvijajo se izobraževalni in socialni programi, ki krepijo kompetence, samostojnost in socialno mrežo tudi ob prehodu v upokojitev. Starejše se spodbuja k prenosu znanj na mlajše generacije.
C4 Povezovanje zdravstva, sociale, izobraževanja, medgeneracijskega sodelovanja, kulture in športa.
Nadgrajujejo se programi v sodelovanju ZD Kranj, Centra za krepitev zdravja, LUK, kulturnih in športnih izvajalcev ter nevladnih organizacij.
[bookmark: X6ad8298febde164e81c032835f2b7f577a9513e]D. MOBILNOST, DOSTOPNOST IN STAROSTI PRIJAZNO OKOLJE
CILJ 4: Omogočiti starejšim varno in čim bolj samostojno mobilnost ter dostopen javni prostor.
D1 Ohranjanje in razvoj programa Prostofer.
Program se nadaljuje in prilagaja dejanskemu povpraševanju, razpoložljivosti prostovoljcev in možnostim financiranja. Spremljajo se namen voženj, zavrnjene oziroma neizvedene potrebe in geografska dostopnost.
D2 Dostopnejši javni prevoz.
Pri načrtovanju linij, postajališč, informacij in voznih redov se preverjajo potrebe starejših in oseb z omejeno mobilnostjo. Informacije morajo biti razumljive in dosegljive tudi nedigitalno.
D3 Vključevanje starejših v načrtovanje mobilnosti.
Pri večjih prometnih in prostorskih projektih, ki pomembno vplivajo na starejše, se zagotovi možnost uporabniškega preverjanja oziroma posvetovanja.
[bookmark: Xaec98a187a389cc1e73134dfec4642e4dbdc99f]E. SOCIALNA VKLJUČENOST, PREPREČEVANJE OSAMLJENOSTI, MEDGENERACIJSKO SODELOVANJE IN PROSTOVOLJSTVO
CILJ 5: Zmanjševati osamljenost ter krepiti socialno mrežo, pripadnost in aktivno vlogo starejših.
E1 Nadaljnji razvoj programa medgeneracijskega sodelovanja LUK, ki se izvaja v MCK.
Ohranja se močan osrednji program, hkrati pa se razvijajo aktivnosti v krajevnih skupnostih, terenske in mobilne oblike. Pri načrtovanju se preverja, katere skupine starejših center dosega in katerih ne.
E2 Medgeneracijski programi.
Spodbujajo se trajnejša partnerstva vrtcev, šol, srednjih šol, izobraževalnih ustanov in organizacij starejših. Cilj ni le izvajanje posameznih dogodkov, temveč redno sodelovanje in izmenjava znanj.
E3 Doseganje osamljenih starejših.
Partnerji razvijejo dogovorjene poti za prepoznavanje oseb brez socialne mreže, prostovoljsko družabništvo in usmerjanje do strokovne pomoči. Posebno pozornost se nameni osebam po izgubi partnerja, osebam z omejeno mobilnostjo in starejšim v oddaljenejših okoljih.

E4 Podpora društvom upokojencev in nevladnim organizacijam.
MOK ohranja podporo kakovostnim, dostopnim in vključujočim programom za starejše. Pri javnih razpisih se spodbuja sodelovanje, inovativnost in doseganje ranljivih skupin.
E5 Koordinirano prostovoljstvo.
Vzpostavi se bolj pregledno povezovanje potreb po prostovoljcih, usposabljanja in podpore prostovoljcem ter organizacij, ki jih vključujejo. 
[bookmark: Xd9962efd03fbf321477059eebf408d06c2ee800]F. INFORMIRANJE, DIGITALNA VKLJUČENOST IN DOSTOP DO STORITEV
CILJ 6: Zagotoviti jasne informacije, digitalno podporo in enakovredne nedigitalne poti dostopa.
F1 Enotna informacijska točka.
Informacijska spletna točka iz ukrepa A4 postane osrednja orientacijska pot za vprašanja starejših in svojcev. Informacije se redno preverjajo in posodabljajo v sodelovanju z izvajalci. Pripravi se kratek, razumljiv in redno posodobljen vodnik v digitalni obliki. Vodnik vsebuje storitve, programe, ključne kontakte in osnovne poti uveljavljanja pravic. V primeru, da starejši posredujejo kontaktne podatke se jih obvešča tudi telefonsko in z elektronsko pošto.
F2 Digitalne veščine in varnost.
Nadaljujejo in širijo se izobraževalni programi uporabe pametnih naprav, e-storitev, spletnega bančništva in zaščite pred prevarami. Programi bodo prilagojeni različnim ravnem predznanja 
F3 Načelo nedigitalne dostopnosti.
Pri občinskih in sofinanciranih programih se, kjer narava storitve in zakonodaja to dopušča, ohranja možnost osebnega ali telefonskega dostopa. 
F4 Dostopna komunikacija.
Ključne informacije za starejše se pripravljajo v jasnem jeziku, pregledni obliki in po več komunikacijskih kanalih. Pri oblikovanju gradiv se upoštevajo velikost pisave, kontrast in razumljivost.
[bookmark: Xe2606a62b2bf099eea482b1b26649ebc49687cb]G. VKLJUČEVANJE STAREJŠIH V ODLOČANJE, PRAVICE IN VARNOST
CILJ 7: Okrepiti glas starejših, varstvo njihovih pravic in občutek varnosti.
G1 Komisija za varstvo starejših kot stalno participativno telo.
Komisija spremlja Strategijo, obravnava ključna vprašanja in daje priporočila Mestni občini Kranj. Pri delu se po potrebi vključujejo dodatni strokovnjaki in predstavniki uporabnikov.
G2 Letni posvet starejših.
Enkrat letno se nadaljuje z organizacijo javnega dogodka oziroma strukturiranega posveta KR ZA starejše.
G3 Uporabniško vrednotenje storitev in projektov.
Pri pomembnih storitvah in projektih izvajalci sistematično pridobivajo povratne informacije starejših in svojcev. Rezultati se uporabijo pri načrtovanju izboljšav.
G4 Pozitivna podoba staranja in preprečevanje starizma.
V javnih programih in komunikaciji se spodbuja spoštljiv, stvaren in nediskriminatoren odnos do starosti. Poudarja se prispevek starejših k družini, prostovoljstvu, kulturi in skupnosti.
[bookmark: Xffa3fff409d63b2f712559fff778765cb3c7a5d]H. POVEZOVANJE IZVAJALCEV, PODATKI IN UPRAVLJANJE PODROČJA
CILJ 8: Vzpostaviti podatkovno podprto, povezano in odgovorno upravljanje politike starejših.
H1 Letno poročilo o izvajanju Strategije.
Vsako leto se pripravi poročilo, kjer se jasno razlikuje kaj je bilo izvedeno, kaj je bilo delno izvedeno in kaj ni bilo izvedeno in zakaj ne. Komisija za varstvo starejših se sestane najmanj enkrat letno. Namen je sprejem letnega poročila, zgodnje zaznavanje vrzeli, izmenjava informacij in dogovor o skupnih ukrepih.
H2 Regionalno sodelovanje.
CSD krepi sodelovanje z občinami Gorenjske pri storitvah, kadrovskih izzivih, projektih in izmenjavi dobrih praks. Kjer je smiselno, se razvijajo skupni projekti in podporne rešitve.
H3 Aktivno pridobivanje državnih in EU sredstev.
Za razvojne ukrepe se spremljajo in uporabljajo primerni državni ter evropski razpisi in drugi viri. MOK spodbuja partnerske prijave, kadar povečajo kakovost ali doseg storitev.
[bookmark: Xd6351b4d982237d8e356924463bf349c2e5a4e7]6. IZVAJANJE, SPREMLJANJE IN VREDNOTENJE STRATEGIJE
[bookmark: nosilci-izvajanja]6.1 Nosilci izvajanja
Koordinacijo izvajanja Strategije vodi pristojni urad Mestne uprave MOK. Posamezne ukrepe izvajajo MOK, javni zavodi, koncesionarji, nevladne organizacije, društva, krajevne skupnosti in drugi partnerji skladno s pristojnostmi ter dogovorjenimi vlogami v akcijskem načrtu.
Komisija za varstvo starejših spremlja izvajanje Strategije; obravnava in potrdi letna poročila; sodeluje pri različnih aktivnostih med MOK in različnimi ciljnimi deležniki na področju varstva starejših; sodeluje na okroglih mizah, posvetih,…, predlaga Mestnemu svetu MOK morebitno spremembo akcijskega načrta; opozarja in daje pobude za še bolj kakovostno starost; odgovarja na različna vprašanja; sodeluje pri pripravi nove strategije. 
Nosilec posameznega ukrepa je odgovoren za posredovanje podatkov o izvajanju ciljev Strategije. Kadar ukrep vključuje več partnerjev, nosilec koordinira zbiranje podatkov in pripravi kratko vsebinsko poročilo.
[bookmark: spremljanje-izvajanja]6.2 Spremljanje izvajanja
Izvajanje Strategije se spremlja na podlagi akcijskega načrta. Za vsak ukrep se spremlja status izvedbe, ključni rezultat, kazalnik in po potrebi pojasnilo glede odstopanja.
Za preglednost se uporablja statusni sistem:
	Status
	Pomen
	Nadaljnje ravnanje

	ZELENO
	ukrep poteka po načrtu oziroma je dosežen
	nadaljevanje izvedbe

	RUMENO
	delna realizacija ali pomembno odstopanje
	pojasnilo za odstopanje 

	RDEČE
	ukrep se ne izvaja oziroma je bistveno ogrožen
	pojasnilo glede odstopanja (lahko tudi da ukrep ni več smiseln ali nadomesten ukrep,…)


[bookmark: letno-poročanje]6.3 Letno poročanje
MOK pripravi letno poročilo o izvajanju Strategije za preteklo leto praviloma najpozneje v prvi polovici naslednjega leta. Potrebne podatke za pripravo poročila MOK posredujejo izvajalci posameznih nalog. Poročilo vsebuje pregled kazalnikov, izvedenih aktivnosti, finančnih in organizacijskih izzivov ter predlog ukrepov za naslednje leto.
Poročilo obravnava Komisija za varstvo starejših. Poročilo MOK objavi na spletni strani MOK.
[bookmark: vmesno-in-končno-vrednotenje]Končno vrednotenje Strategije se pripravi po zaključku obdobja Strategije, to je v začetku leta 2032. Ugotovitve iz končnega vrednotenja Strategije pa predstavljajo podlago za naslednji strateški dokument.
[bookmark: posodabljanje-akcijskega-načrta]6.4 Posodabljanje akcijskega načrta
Ker se sistem dolgotrajne oskrbe in drugi državni sistemi še razvijajo, se lahko akcijski načrt med obdobjem 2027–2031 izvedbeno posodablja. Posodobitev lahko vključuje spremembo roka, nosilca, kazalnika ali načina izvedbe, kadar to zahtevajo zakonodaja, financiranje ali ugotovitve spremljanja. Spremembo akcijskega načrta Komisija za varstvo starejših predlaga Mestnemu svetu MOK.
[bookmark: akcijski-načrt-20272031]7. AKCIJSKI NAČRT 2027–2031
7.1 Akcijski načrt
	Oznaka in ukrep
	Kazalnik 
	Cilj do 2031
	Nosilec in partnerji
	Obdobje
	Predvideni viri

	A1 Stabilen izvajalski model pomoči družini na domu in dolgotrajne oskrbe  na domu
	pomoč družini na domu in dolgotrajna oskrba na domu se izvajata
	neprekinjeno izvajanje ne glede na morebitno spremembo izvajalca
	MOK, izvajalec
	2027–2031
	proračun MOK; uporabniki; država; zavarovalnica; EU sredstva

	
	
	
	
	
	

	A2 Kadrovski načrt za pomoč družini na domu in dolgotrajno oskrbo na domu
	povprečno št. oskrbovalk; prosta mesta; fluktuacija; 
	rast kapacitet glede na leto 2026;  s končnim ciljem leta 2031, da ima izvajalec toliko kadra, da pokrije vse potrebe
	nosilec: izvajalec, partnerji: izobraževalni in zaposlitveni partnerji; MOK
	2027–2031
	 je zajet v okviru točke A1

	A3 Zmanjšanje čakanja na pomoč družini na domu in dolgotrajno oskrbo na domu
	št. čakajočih 
	Letno zmanjševanje čakalnih vrst s končnim ciljem leta 2031, da ni več čakalni vrst 
	Nosilec: izvajalec, partner: MOK
	2027–2031
	je zajet v okviru točke A1

	
	
	
	
	
	

	A4/F1 Enotna informacijska in koordinacijska točka
	CSD Gorenjska
	spletna stran najkasneje do konca leta 2029
	Nosilec: izvajalec pomoči družini na domu in dolgotrajne oskrbe na domu. Partnerji: MOK, LUK, ZD Kranj, DUK, deležniki s področja starejših
	2029
	
CSD, DUK, LUK, ZD Kranj, MOK

	
	
	
	
	
	

	A5 Podpora neformalnim oskrbovalcem
	št. programov in udeležencev; 
	najmanj 1 stalna podporna pot in redni programi vsako leto
	Nosilec:, NVO, DUK, LUK, CSD
	2027–2031
	MOK; država; razpisi

	
	
	
	
	
	

	B1 Povečanje kapacitet dolgotrajne oskrbe v instituciji s podporo zagona nove enote DUK-a na Zlatem polju
	projektni postopki v teku; št. mest v novem domu
	izvedba projekta skladno z investicijskim terminskim planom; vselitev uporabnikov
	Nosilec: država, DUK, Partner: MOK
	2029
	država; EU sredstva; projektni viri

	
	
	
	
	
	

	B2 Povečanje kapacitet začasnega in ohranitev kapacitet dnevnega varstva
	povečanje št. mest glede na št. mest in zasedenost v letu 2026; 
	zagotovitev kapacitet v novi enoti DUK; 
	Nosilec: DUK, država, 
	2029
	država; EU sredstva; projektni viri

	B3 pridobitev kadra  v novi enoti DUK na Zlatem polju
	predvideno št. mest, ki se jih potrebuje; št.  uporabnikov
	zasedba vseh delovnih mest in s tem tudi polno zaseden dom
	Nosilec: DUK
	2028–2029
	izvajalec

	B4 Oskrbovana in arhitekturno prilagojena stanovanja
	povečano št. enot,  glede na leto 2026
	zagotovitev 30 novih neprofitnih oskrbovanih stanovanj
	MOK, stanovanjski partnerji
	2027–2031
	investitorji

	
	
	
	
	
	

	B5 Skupnostne in manjše bivalne oblike
	izvedene analize/modeli za manjše bivalne enote; št. enot
	do konca leta 2029 najmanj ena analiza; do konca leta 2031 pa ena stanovanjska ali bivalna enota
	MOK in socialni partnerji
	2027–2031
	MOK; projektni viri

	
	
	
	
	
	

	C1 Programi zdravega in aktivnega staranja
	št. programov in št. uporabnikov
	ohranitev in razvoj novih programov
	ZD Kranj, LUK, MCK, NVO, ZD Kranj
	2027–2031
	MOK; država/ZZZS; razpisi; ZD Kranj

	
	
	
	
	
	

	C2 Krepitev demenci prijaznega okolja
	št. demenci prijaznih točk; št. dogodkov in udeležencev
	ohranitev št. demenci prijaznih točk; najmanj 20 tematskih dogodkov in 500 udeležencev letno; stalna pomoč svojcem
	Nosilec: LUK partnerji: vse demenci prijazne točke
	2027–2031
	LUK, vse demenci prijazne točke

	C3 Vseživljenjsko učenje in priprava na upokojitev
	št. programov
	ohranitev obstoječih in razvoj novih programov za vseživljenjsko učenje in pripravo na upokojitev
	ZD Kranj, ZD Kranj; LUK, CSD, NVO
	2027–2031
	ZD Kranj, ZD Kranj; LUK, CSD, NVO, MOK









	C4 Povezovanje zdravstva, sociale, kulture in športa
	št. programov v katere so vključeni starejši
	ohranitev in razvoj  programov, v katere so vključeni starejši
	Mestna knjižnica Kranj; Center za krepitev zdravja, LUK,  društva na področju športa, kulture in sociale; RKS OZ Kranj
	2027   - 2031
	Mestna knjižnica Kranj, LUK, MOK, NVO; ZD Kranj; RKS OZ Kranj

	
	
	
	
	
	

	D1 Ohranjanje in razvoj programa Prostofer
	št. potrjenih prevozov in št. voznikov prostovoljcev 
	okvirno najmanj 1.100 prevozov letno in 21 voznikov prostovoljcev
	MOK, Zlata mreža, prostovoljci
	2027–2031
	MOK

	D2/D3 Dostopnejši javni prevoz z vključevanjem starejših v načrtovanje mobilnosti
	št. javnih linij v MOK; Kranvaj; Kr s kolesom
	 obravnava problematike na konferenci Kr za starejše; ohranitev Kranvaja in Kr s kolesom 
	starejši na konferenci 
	2027–2031
	LUK, MOK

	E1/E2, E3 Nadaljnji razvoj programa medgeneracijskega sodelovanja LUK, ki se izvaja v MCK, medgeneracijskih programov in doseganja osamljenih starejših
	št. programov , št. uporabnikov, št. obiskov starejših
	najmanj ohranitev programov in uporabnikov ter obiskov starostnikov glede na leto 2026 
	LUK, RKS, Medgeneracijsko društvo z roko v roki ; ZD Kranj, RKS OZ Kranj
	2027–2031
	MOK; NVO; razpisi, LUK; ZD Kranj; RKS OZ Kranj

	
	
	
	
	
	

	E4/E5 Podpora društvom upokojencev in nevladnim organizacijam ter koordinirano prostovoljstvo 
	št. društev, št. uporabnikov; št. prostovoljcev 
	ohranitev št. društev; najmanj ohranitev števila prostovoljcev;
prevzem koordinacije prostovoljstva LUK
	MOK, NVO, RKS OZ Kranj, LUK
	2027–2031
	MOK; NVO; razpisi, LUK; RKS OZ Kranj

	
	
	
	
	
	

	F2/F3/F4 Digitalne veščine in varnost, nedigitalna dostopnost, dostopna komunikacija
	št. programov in št. udeležencev za uporabo pametnih naprav; komunikacija preko sredstev javnega obveščanja: (radio, lokalni časopis, knjižnica)
	izvajanje programov digitalnih veščin za starejše glede na povpraševanje
	Mestna knjižnica Kranj, LUK, MCK, MOK; ZD Kranj; CSD;
RKS OZ Kranj
	2027–2031
	Mestna knjižnica, LUK, MOK; razpisi; CSD, ZD Kranj; RKS OZ Kranj

	
	
	
	
	
	

	G1/G2  Komisija za varstvo starejših kot stalno telo in Letni posvet starejših-Kr za starejše
	št. sej Komisije; št. posvetov
	najmanj 1 seja Komisije letno in 1 javni posvet letno
	MOK, Komisija, LUK
	2027–2031
	MOK, LUK

	
	
	
	
	
	

	G3/G4  Evalvacija in pozitivna podoba staranja
	št. opravljenih evalvacij; javni pozitivni prispevki o starejših
	št. Opravljenih evalvacij programov; št. prispevkov
	CSD, NVO, MOK, LUK, DUK, ZD Kranj; RKS OZ Kranj
	2027–2031
	

	H1/H3 Letno poročilo in aktivno pridobivanje državnih in EU sredstev
	letno poročilo za posamezno leto;
št. srečanj Komisije za starejše;
št. obvestil o razpisih
	1 poročilo vsako leto; najmanj 1 srečanje Komisije za varstvo starejših na leto;
izmenjava seznanitev o razpisih, z obveščanjem na spletni strani
	MOK; partnerji: predstavniki organizacij v Komisiji za varstvo starejših
	2027–2031
	MOK

	H2 Regionalno sodelovanje
	krepitev sodelovanja z občinami Gorenjske
	najmanj 1 vsebinska koordinacija letno
	Nosilec: CSD
Partnerji: MOK, DUK, LUK, ZD Kranj; RKS OZ Kranj
	2027–2031
	

	
	
	
	
	
	


[bookmark: finančni-okvir-akcijskega-načrta]7.2 Finančni okvir akcijskega načrta
Programi in naloge navedene s Strategiji se financirajo v okviru vsakoletno sprejetega proračuna MOK, sistemskih virov za dolgotrajno oskrbo, sredstev državnega proračuna, evropskih sredstev ter drugih zakonitih virov izvajalcev in partnerjev.
Sprejem Strategije pa sam po sebi ne pomeni avtomatične zagotovitve sredstev za (so)financiranje s strani MOK za vsak posamični projekt v celotnem petletnem obdobju. Za ukrepe z večjimi finančnimi posledicami se pred izvedbo pripravijo ustrezne strokovne, finančne in investicijske podlage ter pridobijo potrebne odločitve pristojnih organov.
[bookmark: viri-in-uporabljene-podlage]8. VIRI IN UPORABLJENE PODLAGE
1. MOK: Strategija varstva starejših v MOK za obdobje 2020–2024.
1. MOK: Poročila o realizaciji Strategije varstva starejših v MOK za leta 2021, 2022, 2023 in 2024.
1. MOK: Poročilo delovanja na področju starejših v letu 2025, marec 2026.
1. MOK: Strategija razvoja socialnega varstva v MOK za obdobje 2022–2028.
1. MOK: Trajnostna urbana strategija MOK 2030.
1. MOK: Proračun Mestne občine Kranj za leto 2026 – obrazložitve.
1. Statistični urad Republike Slovenije: Slovenske regije in občine v številkah – Kranj, podatki na dan 1. 1. 2026.
1. Zakon o dolgotrajni oskrbi (ZDOsk-1), v vsakokrat veljavnem besedilu.
1. Zakon o socialnem varstvu (ZSV), v vsakokrat veljavnem besedilu.
1. Zakon o lokalni samoupravi (ZLS), v vsakokrat veljavnem besedilu.
1. Resolucija o nacionalnem programu socialnega varstva za obdobje 2022–2030 (ReNPSV22–30).
1. Strategija dolgožive družbe.
1. Strategija Republike Slovenije za deinstitucionalizacijo v socialnem varstvu za obdobje 2024–2034.
1. Strategija obvladovanja demence v Sloveniji do leta 2030.
1. Ministrstvo za solidarno prihodnost: ZDOsk-1 – Usmeritve za občine, februar 2025.
1. Drugi veljavni državni in občinski predpisi ter izvedbeni dokumenti, navedeni v poglavju 2.

Strategija varstva starejših v Mestni občini Kranj za obdobje 2027–2031 se, najpozneje v 15 dneh po sprejemu na Mestnem svet MOK, objavi na spletni strani MOK.
Pripravila: Komisija za varstvo starejših	

